Source: http://rastamama.sk/
Timestamp: 2019-05-19 20:29:27+00:00
Document Index: 8721594

Matched Legal Cases: ['§ 171', '§ 174', '§ 171', '§ 171', '§ 171', '§ 172', '§ 171', '§ 171', '§ 172', '§ 172', 'súd ', 'súd ', 'súd ']

RASTAMAMA | O drogách bez predsudkov | Právne a psychologické poradenstvo a E-shop
Bufo Alvarius - The Underground Secret (film)
Prednášky pre odbornú verejnosť | 03.11.2018
Dňa 12. októbra 2018 sa v podaní JUDr. Rastislava Ďurove uskutočnila ďalšia prednáška pre odbornú verejnosť, tentokrát pre probačných a mediačných úradníkov zo žilinského a banskobystrického kraja. Hlavným cieľom a témou prednášky bolo využívanie čo najmiernejších a zároveň spravodlivých trestných sankcií za drogové prečiny (držba pre vlastnú potrebu). Odporúčania nášho občianskeho združenia RASTAMAMA pre súdy spočívali v upúšťaní ukladania (na daný kontext zbytočne prísnych) podmienečných trestov odňatia slobody v prospech alteratívnych spôsobov ukončenia trestného konania (podmienečné zastavenie trestného konania, upustenie od potrestania) či alternatívnych trestov.
Zamestnancom súdov sme opätovne zdôrazňovali ochotu nášho občianskeho združenia prevziať záruku za obvinených výmenou za miernejšie tresty. Zo strany probačných a mediačných úradníkov bolo vidieť ochotu postupovať týmto spôsobom a čo najmenej traumatizovať predovšetkým mladých ľudí pre drogové prečiny najmä v súvislosti s držbou konopy (marihuany).
V druhej interaktívnej časti prednášky sme pozornosť zamerali na čo najvhodnejší prístup probačných a mediačných úradníkov k osobám stíhaných pre drogový prečin, najmä vo vzťahu ku korektnej komunikácii, prístupu bez predsudkov a odporúčaní vhodnej odbornej pomoci. Zaujímavým spestrením teoretickej právnej časti bola živá ukážka metódy systemických (rodinných) konštelácií pri práci s drogovým prvkom v rodine, škole, či širšej komunite.
Veríme, že tieto osvetové aktivity aj pre odbornú verejnosť majú zmysel, a že sa to postupne prejaví aj aplikáciou harm-reduction princípov (spôsobiť čo najmenšiu škodu odsúdenému) v trestnom konaní. RASTAMAMA je vždy na vašej strane!
AUTOR: JUDr. Rastislav Ďurove | 03.11.2018
Čo mi môžu policajti (VIDEO) | 02.05.2018
Absolútny základ, ktorý by užívatelia psychoaktívnych látok mali vedieť pri kontakte s políciou na ulici...
Ak si sa dostal do podobnej situácie a cez to všetko potrebuješ právnu pomoc alebo sa poradiť, vyplň kontaktný formulár na našej stránke alebo si objednaj službu Drogové právne poradenstvo v našom eshope.
Najlepšia teplota na vaporizáciu konopy | 30.04.2018
Aká je to teplota? Odpoveď záleží na tom, koho sa opýtate. V návode na použitie vášho vaporizéra vám spravidla odporučia teplotu medzi 200°C až 250°C. Pokúsime sa vám objasniť, čo sa za týmto odporúčaním skrýva, aký na to môžete mať vplyv. Ale správne by tá otázka asi mala znieť „Aká teplota je najvhodnejšia pre vás?“.
Čo sa ukrýva za teplotným odporúčaním?
Doktor Ian Mitchell z Univerzity Britskej Kolumbie odporúča skôr nižšie rozsahy teplôt, teda medzi 175°C až 200°C. Na druhej strane Doktor Amo Hazekamp z Holandska konštatuje: „Povedal by som, že vo všeobecnosti je teplota 210°C najvhodnejšou alternatívou medzi efektívnym odparovaním terpénov a kanabinoidov a jemnosťou výparov.“.
Teplotné odporúčanie stanovuje teplotný rozsah založený na určitých predpokladoch:
Aká vlhká, suchá alebo jemná je podrvená vzorka.
Druh výparov, ktorý očakávate.
Typ vaporizéra, ktorý používate.
Hazekampov výskum ukazuje, že keď vdychujete terpény pri nižšej teplote, zažívate stredne silné opojenie. Na druhej strane vyššia teplota produkuje silnejšie účinky THC. Keďže teploty nad 235°C budú materiál odparovať sprudka, je možné konštatovať, že nižšie teploty sú spravidla bezpečnejšie.
Ak je to pre vás mätúce, je potrebné zohľadniť, že existujú optimálne teploty pre každý z hlavných kanabinoidov a terpénov. Treba mať tiež na pamäti, že vaporizéry privádzajú konopu (marihuanu) do „varu“, následkom čoho sa kanabinoidy odparujú a ostáva po nich len rastlinný odpad.
Vaporizácia konopy je rozhodne iný zážitok než fajčenie jointa. Po vaporizácii skôr siahajú tí, čo chcú zažívať silnejšie stavy opojenia, príp. liečia konopou svoje zdravotné problémy, alebo sa chcú zbaviť zlozvyku fajčenia cigariet. Pre základné porovnanie: dym z jointa obsahuje toxické prvky ako napríklad amoniak, benzén, oxid uhoľnatý, formaldehyd, naftalén a decht, kým vaporizácia celkovo zlepšuje zážitok konopného opojenia, lebo neničí kanabinoidy horením a výpary neobsahujú škodlivý odpad.
Prečo na teplote záleží?
Rôzne zložky konopy (marihuany) sa odparujú pri rôznych teplotách. Želané účinky nenastanú, ak je teplota príliš nízka, a na druhej strane sa dochádza k nežiadúcim účinkom, ak to s teplotou prepálite.
Výskumníci v laboratóriách Steep Hills definovali nasledujúce body varu pre kanabinoidy:
THC = 157°C - navodzuje eufóriu a psychoaktívne účinky
CBD = 180°C - pôsobí uvoľňujúco a zmierňuje bolesť
CBN = 185°C - upokojuje a účinne pôsobí proti nutkaniu na dávenie a kŕčom
CBC = 220°C - pôsobí proti rakovine a protizápalovo a ešte výraznejšie než CBD pôsobí na zmiernenie úzkosti a stresu
CBG = 52°C - stimuluje rast kostí a mozgových buniek
Rovnaké testovanie prinieslo zaujímavé čísla o terpénoch:
Pinén = 155°C - má protizápalové účinky, ktoré rozširujú prieduškové dýchacie cesty
Limonén = 176°C - napomáha liečbe žalúdočných refluxov a hubových plesní
Myrcén = 168°C - uvoľňuje silu THC a má protizápalové, protinádorové a protikŕčové účinky
Beta-karyofylén = 160°C - napomáha zvládaniu úzkostí a nežiaducich bakteriologických procesov, liečbe hubových infekcií, pôsobí proti zápalom, sepse a nádorom
Linalool = 198°C - pomáha pri spánku, liečbe psychóz a zmierňuje úzkosti
Aká teplota je pre vás najvhodnejšia?
Stanovená teplota vaporizácie záleží od konkrétneho typu vaporizéra. Ak si však kúpite vaporizér s ovládačom teploty, môžete si sami nastaviť želanú teplotu vaporizácie. Keď sa vaporizér zahreje na túto požadovanú teplotu, automaticky sa obmedzí alebo zastaví zohrievanie cievky. Ovládač teploty býval nadštandardným prvok vaporizérov, ale pri väčšine kvalitných vaporizérov je to už súčasťou ich výbavy. Ak chceš niekde začať, navštív náš eshop pre výber kvalitných štýlových vaporizérov.
Výber konkrétnej teploty vaporizácie závisí predovšetkým od vášho vkusu a očakávaní. Ale ak zvážite všetky predpoklady a možnosti, toto sú všeobecné usmernenia založené na práci Christophera Teague:
160°C = jemné a príjemné opojenie: zažijete hlboké osvieženie pľúc a príchuť pinénu, uvoľnenie a korenisté tóny beta-karyofylénu a všetko THC
185°C = intenzívne a energické vystrelenie: akonáhle sa začne odparovať myrcén, účinky THC nastúpia šialene rýchlo. Limonén zvýši absorbciu THC v ústach a slizniciach pľúc a dutín. Ak má vaša odroda vysoký podiel CBN, intenzita zážitku sa preváži do dlhotrvajúceho pocitu eufórie.
220°C = pocit hlbokého telesného uvoľnenia: CBC a linalool vás odpália, indica vás náležite uloží na gauč, čo je to najlepšie na úľavu od veľkej bolesti.
Keď sa s tým začnete trochu hrať, prídete na to, ktorá teplota na vaporizovanie je pre vás tá pravá. Vždy je to tak trochu pokus-omyl. Každý užívateľ môže uprednostňovať inú odrodu, niektorí milujú opojenie z THC, iní z CBD a podobné je to aj s vaporizáciou. Ak ste v tom úplný nováčik, poraďte sa so svojimi priateľmi.
Ak však investujete do vysoko kvalitného vaporizéra s ovládačom teploty, po krátkej dobe by ste mali bez problémov nájsť tú správnu teplotu pre konkrétnu odrodu, druh výparov aj želaný účinok. V tejto súvislosti dávame do pozornosti zaujímavú sadu vaporizérov z nášho eshopu.
AUTOR: Preklad: RE/set, zdroj: www.allbud.com
Nezákonná osobná prehliadka | 26.06.2017
Už dávno vieme, že si policajti môžu vyhliadnuť osobu, ktorá vyzerá podľa nich podozrivo alebo sa vymyká bežným štandardom okolitej spoločnosti. Musí toto stretnutie dopadnúť vždy odvedením na CPZ alebo sa dá takýmto situáciám predísť?
Policajt: “Ukážte mi váš občiansky preukaz. Máte pri sebe drogy? ”
Ja: “Nie, nemám pri sebe drogy! ”
Policajt: “Neveríme vám, ukážte mi vaše vrecká alebo sa mám pozrieť sám? “
Už sa ti to niekedy stalo? Zadržali ťa policajti, dávali ti nezmyselné otázky, dokonca ťa sami prehľadávali? Vieš aké sú tvoje práva?
Po vyzvaní policajtom na preukázanie totožnosti občianskym preukazom je najlepšie ostať pokojný a kľudne ho ukázať. Nasleduje otázka, či ma konkrétna osoba pri sebe drogy. Ak odpovieš nie a policajt na teba tlačí máš právo sa ho opýtať, aký trestný čin si spáchal. Ak má policajt podozrenie z trestného činu, musí ho aj patrične zdôvodniť a preukázať. Stále sa dopytuje, vyzýva ťa na vydanie vecí a dokonca ťa začína prehľadávať? Ak povieš, že nemáš u seba drogy a nevyložíš ani vrecká, policajt ťa nemôže prehľadať bez toho, aby neporušil zákon. K osobnej prehliadke môže dôjsť iba vtedy, ak má pri sebe písomný preukaz sudcu alebo prokurátora.
Pripadá ti jednanie policajtov hrubé a nemiestne? Všetko si nahraj na video alebo diktafón lebo máš na to právo! Nezabúdaj, ak ťa aj napriek všetkému osobne prehľadajú, bez udania právneho, resp. písomného dôvodu, ty sám nič nevydáš, ide o nezákonne získaný dôkaz, za ktorý budú mať veľký problém aj samotní policajti. Každý výjazd sa musí zapisovať do zápisnice a ak zápis nezodpovedá skutočnosti, čo sa naozaj stalo, tak to určite nepodpisuj! Vždy dbaj na to, aby si pri sebe mal preukaz totožnosti, na druhej strane ťa policajti môžu predviesť na obvodné oddelenie PZ na osobnú prehliadku kvôli zbraniam.
A vieš o tom, že prehľadať ťa môže len osoba rovnakého pohlavia? Taktiež je tu možnosť, že v prípade nespolupráce, ak sa jedná o policajtov pri osobách ženského pohlavia, môžu ťa zobrať na PZ.
Ponúkame Osobné poradenstvo v právnych a psychologicko sociálnych aspektoch drogovej problematiky. Prípadne sleduj náš web a facebook pre možnosť Prednášok spojených s diskusiou na právne a psychologické aspekty drogovej problematiky!
Smart drugs - nootropiká | 06.12.2016
Nootropiká sú látky, ktoré zlepšujú pamäť a kognitívne schopnosti (učenie, pozornosť), zvyšujú motiváciu a koncentráciu, prípadne redukujú únavu (v tom prípade sa skôr označujú ako stimulanty). Vyvinuté a skúmané boli predovšetkým na liečbu chorôb, ktoré sa spájajú s kognitívnym poškodením ako je napr. Alzheimerova choroba, skleróza multiplex, mozgová mŕtvica či rôzne druhy demencií. V súčasnosti sú však čoraz častejšie vyhľadávané aj ľuďmi, ktorí týmto poškodením netrpia, za účelom zvýšenia výkonu a urýchlenia učenia. Obľúbené sú predovšetkým u študentov a profesií, ktoré vyžadujú neustály psychický výkon a mentálnu námahu. Čo sa týka ich dostupnosti, tá závisí od konkrétnej látky. Niečo je na lekársky predpis, niečo je voľnopredajné, niečo je v SR registrované, niečo zoženiete iba v zahraničí, prípadne cez internet. Čo všetko sem patrí? Látok, ktorým sa pripisuje potenciál zlepšiť mozgovú činnosť je možno viac, ako by ste si mysleli. Väčšinou sú syntetické, nájdete medzi nimi ale aj rastliny. V zásade sa dajú rozdeliť do piatich skupín: ► Liečivá Alzheimerovej choroby - poväčšine fungujú tak, že zvyšujú množstvo acetylcholínu, t.j. látky, ktorá je dôležitá pre prenos informácií v mozgu. Ide napríklad o rivastigmín, donepezil, takrín a galantamín. ► Pravé nootropiká - zvyšujú metabolizmus mozgových buniek, zlepšujú využitie „paliva“ mozgom - poväčšine kyslíka a glukózy ale aj fosfolipidov, ATP a aminokyselín. Niektoré dokonca urýchľujú tvorbu neuronálnych prepojení. Kvalitatívne teda zlepšujú mozgovú činnosť a nemajú efekt na cievy. Patria sem racetamy (piracetam, pramiracetam, oxiracetam), pyritinol, meklofenoxát a noopept. ► Nepravé nootropiká - zlepšujú prekrvenie mozgu, následkom čoho sa zlepší prísun kyslíka a živín a tak aj mozgový metabolizmus. Účinkujú teda skôr na cievy, ako na samotný mozog. V tejto skupine nájdete naftidrofuryl, vinpocetín, cinarizín a nimodipín. ► Stimulanty - názov hovorí sám za seba. Zlepšujú výdrž a pozornosť. Patrí sem metylfenidát, amfetamíny, modafinil, atomoxetín. ► Výživové doplnky a rastliny - mechanizmy ich účinku sú rôzne, ale spája ich prírodný pôvod. Ide o bacopu monnieri, lecitín, cholín, šalviu, ženšen, gingko bilobu, mastné kyseliny, tabak, guaranu a xantíny. Ktoré z týchto látok majú skutočný potenciál zvýšiť schopnosti ľudského mozgu? Poďme si teda povedať zásadné veci o jednotlivých nootropikách. ► Stimulanty U všetkých je predpokladaný mechanizmus účinku blokáda spätného vstrebávania noradrenalínu a dopamínu a tak zvýšenie ich koncentrácie v mozgu. Dostupné sú iba na lekársky predpis a určené sú na liečbu poruchy pozornosti spojenej s hyperaktivitou (ADHD), narkolepsie (porucha vyznačujúca sa nekontrolovateľným námatkovým zaspávaním) a nadmernej únavy spojenej s ochoreniami ako rakovina či skleróza multiplex. Nežiaduce účinky a riziká sú nepravidelný pulz, zvýšená srdcová frekvencia a krvný tlak. Tiež hrozí vznik závislosti. Nesmú sa užívať ak máte vysoký krvný tlak, problémy so srdcom, zelený zákal alebo problémy so štítnu žľazou. Kombinovať sa nesmú s antidepresívami a liekmi na štítnu žľazu. Špecifiká jednotlivých látok: Amfetamíny Najznámejší liek s ich obsahom má názov Adderall. Na Slovensku nie je registrovaný, zoženiete ho preto iba v zahraničí. Okrem už spomenutých nežiaducich účinkov môže spôsobiť problémy s močením ako pálenie, bolesti, časté nutkanie na močenie a krv v moči. Metylfenidát Výskumy naznačujú, že okrem stimulačného účinku by mohol mať priamo aj efekt na dlhodobú pamäť. Modafinil Okrem jeho stimulačného účinku bolo potvrdené, že zvyšuje reakčný čas a zlepšuje motiváciu a pamäť aj u zdravých ľudí. Znižuje však účinky hormonálnej antikoncepcie a môže spôsobiť závraty, rozmazané videnie, sucho v ústach, nepokoj a úzkosť. Atomoxetín Pomáha síce pri symptómoch ADHD, ale jeho stimulačné účinky mimo tohto ochorenia sú slabé. Nesmie sa kombinovať s liekmi proti astme. Medzi jeho nežiaduce účinky patrí aj riziko epileptických záchvatov, mánia a agresivita. ► Pravé nootropiká Racetamy (piracetam, pramiracetam, oxiracetam) Na Slovensku je registrovaný iba piracetam, ale za to je voľnopredajný. Zlepšuje poruchy pamäti, pozornosti a nedostatok motivácie. Potvrdený je jeho účinok u ľudí s kognitívnym poškodením a v prevencii kognitívneho úpadku podmieneného vekom. Existujú nejaké štúdie dokazujúce tento efekt aj u zdravých ľudí, ale je ich veľmi málo, preto sa v tejto skupine považuje jeho efekt za obmedzený. Jeho dávka by sa mala pohybovať medzi 1200 a 4800 mg denne, nástup účinku trvá 4-6 týždňov. Je bezpečný aj pri dlhodobom užívaní, avšak nesmie sa užívať pri ochorení obličiek. Mierne môže znížiť krvnú zrážanlivosť, preto pozor pri riziku krvácania, zvýšenej krvácavosti či pri užívaní liekov proti zrážaniu krvi. Medzi nežiaduce účinky patrí nervozita, depresie, nespavosť, bolesti hlavy a zvýšenie telesnej hmotnosti. Pyritinol Na Slovensku nie je registrovaný, v mnohých krajinách je však dostupný aj bez lekárskeho predpisu. Štruktúrne ide o dve spojené molekuly vitamínu B6, preto sa považuje za dosť bezpečný. Zlepšuje reakčný čas, krátkodobú pamäť a schopnosť učiť sa. Užívať sa nesmie ak trpíte reumatoidnou artritídou. Medzi jeho riziká patria alergické reakcie a poruchy spánku. Meklofenoxát Na Slovensku neregistrovaný a celkovo sa o ňom vie málo. Používa sa pri liečbe stareckej demencie a Alzheimerovej choroby. U starších ľudí preukázateľne zlepšuje pamäť a stimuluje mentálne funkcie. Všeobecne sa považuje za bezpečný (nežiaducimi účinkami sú nevoľnosť a točenie hlavy), avšak je odporúčané, aby sa mu vyhli ľudia s vysokým krvným tlakom a epilepsiou. Vysoké dávky môžu spôsobiť zatínanie čeľustí. Noopept Znovu liek, ktorý v SR nie je registrovaný. Jeho účinky sú podobné piracetamu a sú aj mierne psychostimulačné, avšak má oveľa nižšiu štandardnú dávku ako piracetam- 10 až 30mg denne. U ľudí s poškodením mozgu pôsobí aj neuroprotektívne, avšak nejestvuje dôkaz, že by podobné účinky dosahoval aj u zdravých. Skrátka, je potrebný jeho ďalší výskum. Na základe dôkazov, ktoré sú v súčasnosti k dispozícii vyzerá noopept bezpečne. Pri správnom dávkovaní skoro nemá nežiaduce účinky a ak sa vyskytnú, sú podobné ako u piracetamu. ► Nepravé nootropiká Vinpocetín Vinpocetín tvorí niečo ako prechod medzi pravými a nepravými nootropikami. Ide o liek na lekársky predpis, ktorý v štúdiách preukázal zlepšenie pamäti a skrátenie reakčného času. Používa sa na liečbu následkov porúch mozgu spôsobených poškodením ciev a krvného obehu. Efekt má teda na cievy, ale pôsobí aj na metabolizmus mozgu ako taký. Jeho vstrebávanie sa dramaticky zvyšuje, ak sa užíva s jedlom (o 60-100%). Jeho dlhodobé užívane je pomerne bezpečné, medzi nežiaduce účinky patrí zníženie tepovej frekvencie, mierne zníženie tlaku a bolesti hlavy. Cinnarizín Tiež liek na lekársky predpis, ktorý zlepšuje prietok krvi v mozgu a tak jeho zásobovanie kyslíkom a glukózou. Používa sa v liečbe závratov a symptómov porúch prekrvenia, ako napr. studené končatiny. Zvyšuje však aj počet dopamínových receptorov v mozgu, z čoho pri dlhodobej liečbe vyplývajú nežiaduce účinky ako tras, zvýšené svalové napätie a ťažké depresie. Okrem nich zvyšuje aj chuť do jedla a môže spôsobiť falošné výsledky kožných testov na alergiu. Naftidrofuryl Používa sa pri poruchách prekrvenia a je viazaný na predpis. Rozširuje cievy a znižuje zrážanlivosť krvi. Môže tak spôsobiť vážny pokles krvného tlaku, závraty a únavu, nie je preto vhodný u ľudí, ktorí už nízky tlak majú. Tiež u tých, ktorí užívajú lieky proti vysokému tlaku a na zníženie zrážanlivosti krvi kvôli duplicitnému efektu. Nimodipín Liečivo proti vysokému krvnému tlaku, avšak zistilo sa, že prednostne účinkuje na mozgové cievy a zlepšuje prietok krvi v mozgu. Je viazaný na predpis. Tiež môže spôsobiť vážny pokles krvného tlaku a závraty. Kvôli efektu na cievy aj začervenanie, zvýšené potenie a návaly tepla a bolesti hlavy. Nesmie sa užívať pri poruchách obličiek ani kombinovať s grepovým džúsom, alkoholom a liekmi proti bolesti ako sú ibuprofén či kyselina acetylsalicylová. Dôležitá vec! Má potenciál poškodiť vyvíjajúci sa plod, takže otehotnieť počas jeho užívania sa nevypláca. ► Liečivá Alzheimerovej choroby Všetky sú samozrejme viazané na lekársky predpis a ich dlhodobé užívanie sa sleduje u ľudí s touto diagnózou, preto vieme len málo o tom, čo robia so zdravým mozgom. Inhibujú cholínesterázu, enzým zodpovedný za odbúravanie acetylcholínu a zvyšujú tak koncentráciu tohto neuromediátora, čím sa uľahčuje nervový prenos. Štúdie naznačujú ich efekt aj pri iných typoch demencie ako je alzheimerova choroba, ich využitie ako nootropík však ostáva otázne. Medzi ich nežiaduce účinky patrí zníženie tepovej frekvencie, kŕče, tráviace ťažkosti, halucinácie, nepokoj, závraty. Ich užívanie sa príliš neodporúča ak trpíte astmou alebo poškodením pečene. ► Výživové doplnky a rastliny Ginkgo biloba Dá sa kúpiť v každej lekárni aj ako liek viazaný na lekársky predpis aj ako výživový doplnok dostupný bez lekárskeho predpisu. Vedecky overené je, že ak sa užíva dlhodobo, zlepšuje pozornosť, reakčný čas a dlhodobú pamäť. Rozširuje aj cievy a zlepšuje prekrvenie. Ginkgo však bolo skúmané prevažne u ľudí s kognitívnym poškodením, preto je dôkazov o jeho účinku u zdravých ľudí málo a nepovažujú sa za dostatočné. Zdá sa však, že dobre funguje v kombinácii so ženšenom a vyzerá byť bezpečné aj pri dlhodobom užívaní. Nástup účinku trvá 4-6 týždňov a denná dávka ginkga by mala byť 120-360 mg. Nežiaduce účinky zahŕňajú najmä bolesti hlavy, nespavosť a tráviace ťažkosti. Nesmie sa kombinovať s liekmi na zníženie zrážania krvi, lebo môže zvýšiť ich účinok a spôsobiť tak krvácanie. Bacopa monnieri (Brahmi) Dostupná je ako výživový doplnok, používaná je v indickej ajurvéde. Potvrdené je u nej zlepšenie pamäti a redukcia úzkosti a stresu, rovnako u zdravých ľudí aj u ľudí s kognitívnym deficitom. Zvyšuje rýchlosť rastu nervových zakončení, ktorými neuróny medzi sebou komunikujú, pôsobí ako antioxidant a zlepšuje aj prietok krvi mozgom. Efekt sa prejaví až po 6-12 týždňoch jej užívania, pričom tuky zlepšujú jej vstrebávanie (v ajurvéde sa užíva s ghee maslom). Odporúča sa preto užívať po jedle, tiež sa tak minimalizuje výskyt nežiaducich účinkov ako sú kŕče, nevoľnosť, nafukovanie a hnačka. Odporúčaná dávka je 300mg. Lecitín Nájdete ho bežne v potravinách (morské plody, mlieko, vajcia, brokolica, klíčky, sója a strukoviny), aj v lekárňach ako výživový doplnok. Obsahuje cholín, dôležitý pre tvorbu acetylcholínu. Po 4-8 týždňoch užívania 3-4,5g denne by mal zlepšovať ukladanie informácií do pamäti, vedeckých dôkazov je ale veľmi málo. Nemá však nežiaduce účinky a je absolútne bezpečný aj dlhodobo. Šalvia lekárska Tradične sa používa sa na zlepšenie pamäti a sústredenia. Dostupná je najčastejšie ako čaj alebo ako výživový doplnok. Štúdií o týchto jej účinkoch je veľmi málo, preto sa považuje za rastlinu s neovereným účinkom, avšak preukázala v nich zlepšenie mozgových funkcií u ľudí s poškodením mozgu aj u zdravých. Ženšen Pôsobí skôr proti únave, zlepšuje krvný obeh, funguje ako antioxidant a z toho vyplýva zlepšenie kognitívnych funkcií. Je ale potrebný jeho ďalší výskum, kým sa tieto účinky budú dať považovať za vedecky dokázané. V štúdiách bol použitý v dávke 400mg u zdravých ľudí. Dostupný je ako výživový doplnok, a jeho dlhodobé užívanie sa považuje za bezpečné. Omega-3 mastné kyseliny (EPA a DHA) Ich zdrojom je rybí olej, resp. výživové doplnky s jeho obsahom. Podľa niektorých zdrojov zlepšujú prietok krvi mozgom a spomaľujú vekom podmienený kognitívny úpadok ak sa užívajú v dávke 1-3g aspoň 1 mesiac. Tiež redukujú symptómy depresie. Účinkujú aj proti zrážaniu krvi, preto sa neodporúča ich kombinovať s liekmi na zníženie zrážania krvi. Výhodná je ale kombinácia s vitamínom E, ktorý zabraňuje ich rozkladu. Sú bezpečné aj pri dlhodobom užívaní. Tabak Ak sa vám zdá, že po cigarete sa vám lepšie učí, resp. rozmýšľa, máte pravdu. Resp. nezdá sa vám to, ale je to tak. Nikotín v štúdiách preukázal zlepšenie kognitívnych funkcií, reakčného času a pamäti bezprostredne po aplikácii, potenciál má dokonca aj v liečbe Alzheimerovej choroby. Nežiaduce účinky cigariet sú však rozsiahle - od ochorení srdca a ciev cez zníženú imunitu až po rakovinu. Zodpovedné sú za ne toxické látky vznikajúce počas horenia. Ak by ste si však predsa len chceli pomôcť nikotínom k vyššej mozgovej činnosti, existujú žuvačky či náplasti s jeho obsahom. Tiež elektronické cigarety, ich bezpečnosť je ale otázna. Nikotín v akejkoľvek forme je prudko návykový. Xantíny Pod týmto názvom sa skrýva kofeín a látky s jeho obsahom. Najčastejšie ide o kávu a zelený čaj. Ak by ste niekde zachytili, že v čaji nie je kofeín, ale teín, je to preto, že kedysi sa považovali za dve rozdielne látky. Dnes už vieme, že chemicky sú totožné, líšia sa ale spôsobom vstrebávania. Káva nabudí rýchlo a prudko a rýchlo aj odznie, z čaju stúpa energia pomalšie, dlhšie drží a pozvoľne odíde. Kofeín patrí medzi látky dobre preskúmané, zvyšuje výdrž (aj fyzickú), pozornosť, odstraňuje únavu a prechodne zlepšuje náladu. Jeho účinok dokáže zvýšiť a predĺžiť kurkuma. Kofeín ale zvyšuje ale aj krvný tlak a tepovú frekvenciu, spôsobuje nespavosť (a ak aj po ňom zaspíte, spánok je nižšej kvality) a dokáže vyvolať pocity úzkosti a nervozity. Neodporúča sa, ak trpíte vysokým krvným tlakom či arytmiami. Maximálna bezpečná dávka je pre zdravého človeka okolo 450mg denne (4-5 šálok). Jeho obrovskou nevýhodou je, že časom naň vzniká tolerancia až závislosť. Prejavuje sa silnými bolesťami hlavy po pár dňoch bez kofeínu, ktoré nereagujú na lieky proti bolesti. Resp. reagujú iba na tie, ktoré obsahujú kofeín. Guarana V podstate sú to rozdrvené semená rastliny Paullinia cupana s vysokým obsahom kofeínu a katechínov. Odstraňuje teda únavu a zvyšuje pozornosť. Mohli by sme polemizovať, že vlastne guarana patrí tiež medzi xantíny, avšak existujú dôkazy o jej priamom efekte na pamäť, ktorý s obsahom kofeínu nemá súvis. Je ich ale málo a na jednoznačný dôkaz je potrebný ešte ďalší výskum. Zohnať sa dá ako výživový doplnok, denná dávka je 50-100mg. Neodporúča sa ak trpíte poruchami spánku (môže spôsobiť nespavosť) a problémami so srdcom (kofeín zvyšuje tlak a tepovú frekvenciu) Je vhodné nootropiká kombinovať? Odpoveď na túto otázku veľmi závisí od konkrétnej látky. Všeobecne však platí, že sa nevypláca kombinovať látky s rovnakým mechanizmom účinku. Väčšinou totiž pozitívny efekt už nerastie, za to negatívne áno. Bežne sa však dajú kombinovať nootropiká a stimulanciá, resp. nootropiká a látky bežne dostupné v strave. Overená študentská kombinácia je napríklad lecitín-ginkgo-guarana alebo káva- piracetam. Bezpečnosť nootropík Zostáva stále otázna a to hneď z niekoľkých dôvodov. Prvým je, že nootropiká sa líšia svojimi mechanizmami účinku, preto sa nedá jednoznačne povedať, že sú bezpečné a ich bezpečnosť je nutné posudzovať individuálne. Druhým je, že sú určené ľuďom s mozgovým poškodením a tých sa týka aj klinický výskum. Nemáme tak vedecké štúdie o tom, čo urobí so zdravým mozgom ich dlhodobé užívanie a rovnako si nie sme istí ani ich dávkovaním, resp. frekvenciou užívania (skúškové obdobie máme predsa 2x do roka, všakže). Ďalším mierne znepokojujúcim dôvodom je fakt, že podľa nových výskumov týkajúcich sa vývoja mozgu je mozog plne zrelý až okolo 25-teho roku života. Užívanie nootropík by mohlo mať potenciál tento vývoj ovplyvniť a zabrániť vytvoreniu niektorých prospešných neuronálnych prepojení. Nie je nič nezvyčajné, ak po vysadení nootropika máte pocit, že ste dáko osprosteli. Najmä ak užívate vysoké dávky dlhší čas (2-3 mesiace a viac) môže sa stať, že mozog si na ne jednoducho zvykne a bez nich istý čas nedokáže myslieť jasne. Po pár dňoch až týždňoch by ste sa mali vrátiť do normálu. Najlepšou prevenciou tohto fenoménu je neprekračovať stanovené dávkovanie, resp. užívať čo najmenšiu efektívnu dávku, pri ktorej pozorujete benefity, čo najkratší možný čas. Navyše, nie je dokázané, že s dávkou rastie pozitívny efekt, môžu však rásť nežiaduce účinky. Najmä pri užívaní stimulantov nútite telo vytvárať energiu, keď sa cítite unavení. Táto energia nevzniká len tak z ničoho, a časom si toto umelé zvyšovanie výkonu môže vybrať svoju daň. Napríklad v podobe rýchlejšieho starnutia, problémov so spánkom, zmenenej funkcie orgánov či správania a depresií. Ak sa už rozhodnete užívať akékoľvek nootropikum, naštudujte si o ňom čo najviac. Najmä predpokladaný mechanizmus účinku, efektivitu, dávku a bezpečnosť pri dlhodobom užívaní. Ak máte nejaké zdravotné problémy, prípadne užívate dlhodobo nejaké lieky, o vhodnosti nootropík sa poraďte s lekárom alebo lekárnikom. Ani jedno nootropikum sa nevypláca kombinovať s alkoholom, účinky týchto dvoch látok sú totiž presne opačné. Dávajte si tiež pozor, kde nootropiká zháňate, najmä cez internet sa totiž môžu šíriť výrobky pochybnej kvality. 06.12.2016 | RE/set, Michaela Barkociová
Prednášky o drogách bez predsudkov | 23.10.2016
JUDr. Rastislav Ďurove z občianskeho združenia RE/set od začiatku tohto školského roka realizuje prednášky o drogovej problematike na viacerých stredných školách v bratislavskom kraji. Narozdiel od „tradičného“ poňatia tejto témy, v rámci ktorého sa tematika drog poníma jednostranne a výuka smeruje k prijatiu rigidného čiernobieleho postoja, sú uvedené prednášky zamerané na obsiahnutie všetkých aspektov a rôznych názorov na drogy v našej spoločnosti a aktívne zapojenie študentov do preberanej tematiky. OZ RE/set objektívne informuje jednak o rizikách užívania drog a jednak o predpokladoch a motiváciách ich užívania najmä mladými ľuďmi. Cieľom prednášok je zvyšovanie osvety o drogách na kvalitatívne novej úrovni, kde sa študentom nepodsúva hotový jednostranný názor, ale buduje sa ich schopnosť samostatného zodpovedného rozhodovania pri možnom kontakte s drogou. Zastávame názor, že jedine pravdivé objektívne a kompletné informácie o tejto téme môžu mladým ľuďom poskytnúť pocit, že si ich vážime ako rovnocenných partnerov, ktorí sú v prvom rade sami zodpovední za svoje vlastné životy. Prednášky boli realizované s finančnou podporou Ministerstva zdravotníctva SR v rámci účelovej dotácie na podporu protidrogových aktivít pre rok 2016. 23.10.2016 | RE/set
Konope alebo smrť (VIDEO) | 27.02.2016
Erika viac ako 20 rokov trpí vážnym neurologickým ochorením - sklerózou multiplex. Počas tejto doby vyskúšala množstvo dostupných liekov, ale žiadny z nich jej nezaberá. Prekvapivo účinným liekom sa pre ňu nedávno stal extrakt z konope, avšak jedinú legálnu verziu tohto lieku jej poisťovňa odmietla preplatiť (stojí vyše 700 Eur) a dopestovať si vlastné konope na účely samoliečby jej právny poriadok SR neumožňuje, pretože sa jedná o závažný trestný čin. Takto ju tento štát vystavuje zbytočnej bolesti a beznádeji na zlepšenie jej stavu. Prosíme, nebuď k tomu ľahostajný a podpor petíciu na zmenu tu: Drogová politika - petícia 27.02.2016 | RE/set
Odporúčané akcie z oblasti vzdelávania, kultúry a svojpomoci
Dôležité informácie o najbežnejších nelegálnych látkach, najmä pokiaľ ide o ich vzhľad, zloženie, účinky a zdravotné riziká
Magické huby a LSD
Marihuana [mariška, tráva, gras, gandža, makak, hulenie] je nelegálna omamná látka s euforizačnými, relaxačnými a mierne utlmujúcimi účinkami, ktorá sa pripravuje z usušených a rozomletých listov, plodov alebo kvetov rastliny rodu konopa. Hlavnú účinnú látku marihuany predstavuje delta-9-tetrahydrokanabinol alebo skrátene THC. Najvyššiu koncentráciu účinných látok majú mladé lístky a kvety (tzv. šišky) na vrcholci samičej rastliny, pričom smerom ku koreňu účinných látok ubúda. Marihuana je u nás najrozšírenejšou nelegálnou drogou, ktorá sa užíva predovšetkým medzi mladými ľuďmi. Jednorazové alebo občasné užitie marihuany (alebo hašišu) však obvykle nespôsobuje negatívne zdravotné následky.
Hašiš [haš, šit, čokoláda, čaras] je výťažkom zo samičej rastliny konopy. V tuhom stave býva lisovaný väčšinou do tvaru kociek, tyčiniek alebo platničiek svetlohnedej až tmavohnedej farby mierne mastného povrchu s jemnou aromatickou vôňou. Z hľadiska účinnosti na ľudský organizmus je hašiš spravidla niekoľkokrát silnejší ako marihuana.
Najčastejší spôsob užívania marihuany alebo hašišu je fajčenie. Kúsky sušiny marihuany alebo hmoty hašišu sa buď zmiešajú a fajčia spolu s tabakom (joint), alebo sa fajčia samostatne v rôznych fajkách (suché alebo vodné) alebo iným spôsobom, napríklad cez upravenú umelohmotnú fľašu (tzv. bongo). Zriedkavejšie sa marihuana a hašiš užívajú ústne. Do podoby vhodnej na takéto použitie sa musia najskôr pripraviť prostredníctvom tepelnej úpravy, pri ktorej ich účinné látky prenikajú do zvolených potravín (mlieko, maslo). Tieto produkty sa môžu ďalej použiť pri príprave rôznych druhov pečiva (marihuanové koláčiky).
Bezprostredné účinky marihuany alebo hašišu pri ich fajčení nastupujú do 5 minút a trvajú 2 až 4 hodiny, v prípade ich užitia v potrave sa prejavia do 60 až 90 minút a môžu pretrvávať 8 až 10 hodín. Tieto účinky sa na fyzickej úrovni prejavia výrazným prekrvením očných spojiviek, zvýšenou frekvenciou srdca a suchom v ústach, pričom dochádza aj k zhoršeniu motorickej koordinácie tela a predĺženiu reakčného času. Na psychickej úrovni sa dostavuje mierne euforický stav, v ktorom sa čas spomaľuje a zvyšuje sa citlivosť na zrakové, sluchové a hmatové pocity. Užívateľ sa môže cítiť rozradostený, niekedy upadá do neutíšiteľného smiechu, prípadne sa ponára do vlastných nálad, pocitov alebo fantázií. Myšlienky plynú rýchlo a krátkodobá pamäť je utlmená. Marihuana alebo hašiš podporujú chuť do jedla a pri odoznievaní ich účinkov nastáva ospalosť.
Bezprostredné riziká užitia marihuany alebo hašišu môžu spočívať v stavoch úzkosti, ktoré sú niekedy spojené s paranoidnými myšlienkami príležitostne sa stupňujúcimi a prerastajúcimi až do paniky. Takýto stav sa môže najskôr vyskytnúť u neskúseného užívateľa, ktorý drogu berie sám, v nepríjemnej alebo cudzej situácii, či v obave z dôsledkov užitia nelegálnej látky. Veľmi ojedinele sa môže intoxikácia marihuanou alebo hašišom prejaviť nevoľnosťami alebo zvracaním. Ak sa marihuana alebo hašiš užije vo vysokých dávkach (najmä ústnym užitím), môže vyvolať toxické delírium, ktorého príznakmi sú zmätenosť, vzrušenie, dezorientácia, strata koordinácie a niekedy halucinácie. Toto delírium však trvá len tak dlho, pokiaľ trvá prítomnosť veľkého množstva drogy v mozgu a nie je spojené s vážnymi fyziologickými zmenami ani fyzicky nebezpečné.
Pre zdravšie a menej škodlivé užívanie marihuany alebo hašišu odporúčame zvážiť niektorý zo sady vaporizérov, ktoré podstatne znížia zdravotné riziká súvisiace s fajčením. Z hľadiska zvýšenia prevencie pred užívaním dávame do pozornosti Test na THC alebo Test na kanabinoidy.
Riziká dlhodobého užívania marihuany alebo hašišu spočívajú v oslabení imunitného systému organizmu a v prípade ich užívania fajčením dochádza tiež k poškodzovaniu pľúcneho systému (zúženie dýchacích ciest, vznik zápalov a zmenšená dychová kapacita) so zvýšeným rizikom rakoviny dýchacích ciest. Pri určitej predisponovanej skupine osôb môže byť intenzívnejšie užívanie marihuany alebo hašiša spúšťačom alebo urýchľovačom niektorých vážnych psychických ochorení, u mužov môže viesť k zníženiu potencie. S dlhodobým užívaním týchto drog sa tiež spája zníženie sociálnej úrovne užívateľa, poruchy pamäte a komunikácie, strata osobnej výkonnosti a záujmu o okolité dianie a spravidla dochádza aj ku vzniku psychickej závislosti.
Extáza [ekina, éčko, XTC, koleso, bobuľa] je nelegálna psychotropná látka syntetického pôvodu, ktorá patrí do skupiny amfetamínov. Účinnou látkou extázy je 3,4-metylendioxy-N-metylamfetamín, skrátene MDMA. V čistej forme je to biela, kryštalická a výrazne horká substancia. Väčšinou býva dostupná vo forme tabletiek rôznych farieb s vyrazenými znakmi alebo nápismi, ale môže sa tiež vyskytnúť vo forme kapsúl alebo bieleho kryštalického prášku. Zloženie tabletiek extázy nebýva štandardné. Okrem žiaducej účinnej látky môžu tabletky obsahovať aj neznáme prímesi v rôznom pomere, alebo sa v nich namiesto MDMA môžu nachádzať rôzne iné amfetamíny, efedrín, kofeín, ketamín, či ďalšie potenciálne nebezpečné látky.
Najčastejší spôsob užívania extázy je cez ústa, teda prehltnutím tabletky. Ak je extáza v práškovej forme, prípadne ak sa tabletky rozdrvia na jemný prášok, môže sa šnupať nosom.
Bezprostredné účinky extázy nastupujú spravidla po 30 až 60 minútach a trvajú 3 až 6 hodín. Na fyzickej úrovni dochádza k zvýšeniu telesnej teploty a srdcovej činnosti, rozšíreniu zreníc, jemnému mravenčeniu v tele, neuvedomelému škrípaniu zubov, pocitu sucha v ústach, výraznejšiemu poteniu a nechuti k jedlu. Menej často sa môže objaviť bolesť hlavy, svalové kŕče, nevoľnosť, hnačka alebo zvracanie. Halucinácie sa dostavujú len výnimočne. Na psychickej úrovni môže medzi prvé príznaky patriť nekľud alebo mierna zmätenosť, tieto účinky však neskôr ustúpia a nálada sa prejasní. Užívateľ sa stáva zhovorčivejším, má pocit harmónie, pohody, lásky, spolupatričnosti a potrebu dotýkať sa druhého. Okolitý svet sa mu javí plnší, farebnejší a priam neskutočný, intenzívnejšie prežíva hudbu, dochádza u neho k zvýšenému intelektuálnemu výkonu a svoj život môže zrazu chápať v nových súvislostiach. Extáza je tiež veľmi silným afrodiziakom, ale u mužov môže zároveň spôsobovať poruchy erekcie.
Bezprostredné riziká užitia extázy spočívajú v absencii varovných signálov (pocity smädu a únavy) a následnom vyčerpaní a prehriatí organizmu, predovšetkým pri nadmernej telesnej aktivite na tanečných akciách, ktoré sa často uskutočňujú v uzavretých a nedostatočne vetraných priestoroch. Tieto riziká ďalej stúpajú pri nedostatočnom príjme tekutín (najmä s obsahom minerálov) alebo naopak pri užití veľkého množstva tekutín naraz. Následkom prehriatia tela môže dôjsť k narušeniu vnútorného prostredia organizmu, rozvráteniu metabolizmu a prípadne k poškodeniu niektorých vnútorných orgánov. Zvýšené nebezpečenstvo predstavuje aj opakované užitie ďalšej dávky v krátkom čase alebo kombinácia extázy s inými látkami zo skupiny inhibítorov monoaminooxidáz (IMAO), ktorými sú niektoré antidepresíva, menej známe drogy (napr. PMA, 4-MTA a pod.), ale tiež aj niektoré ovocné šťavy (napr. ríbezľový džús). Ak sa extáza užije v nevhodných podmienkach, resp. neskúsenou osobou, môže výnimočne vyvolať pocit strachu, úzkosti alebo depresie. Osobitné riziko predstavujú neznáme látky, ktoré môže tabletka extázy obsahovať popri alebo namiesto MDMA, a ktorých účinky nemusia zodpovedať vyššie uvedenému opisu.
Pre bezpečnejšie a menej škodlivé užívanie extázy dávame do pozornosti dva harm-reduction produkty z násho eshopu, a to Test na extázu, ktorým sa v priebehu pár minút dá spoľahlivo overiť, či tableta extázy vôbec obsahuje požadovanú účinnú látku MDMA alebo Test čistoty MDMA, ktorým sa overuje, aké množstvo MDMA je v tablete obsiahnuté, teda aká je tableta účinná (kvalita). Pre zmiernenie negatívnych účinkov užitia extázy na druhý deň (tzv. dojazdy) vrelo odporúčame produkt After D, čo je zmes vitamínov, aminokyselín a minerálov, ktoré pomáhajú rýchlo obnoviť fyzickú a duševnú rovnováhu po náročnej párty.
Riziká dlhodobého užívania extázy spočívajú v rozvoji úzkostných a depresívnych stavov, v zhoršení krátkodobej pamäte a sústredenosti. Môže sa tiež dostaviť telesné vyčerpanie organizmu, poruchy spánku, narušenie žalúdočnej sliznice, či poškodenie funkcie obličiek a pečene. Špecifickým dôsledkom užívania extázy je prechodný nedostatok určitej látky v mozgu (seretonín), ktorý sa prejaví na 2. až 3. deň po jej užití, a ktorý vyvoláva pocity smútku, prázdnoty, nezáujmu a zlej nálady. Z dlhodobého hľadiska je určitým rizikom vytvorenie psychickej závislosti, prípadne návyk na určitý životný štýl spojený s užívaním tejto drogy.
Magické huby [holohlavce (v čestine = lysohlávky), ale aj zvonovce, golierovky, kapucňovky, šupinkovky a iné] možno zaradiť medzi psychotropné látky organického pôvodu s halucinogénnymi a euforizačnými účinkami. Počas určitých ročných období sa bežne vyskytujú vo voľnej prírode, predovšetkým v miernych pásmach Európy a Ameriky. Rastú na najrôznejších podkladoch, napr. lesnej pôde, trávnatých plochách, truse, machu, či hnijúcom dreve. Hlavnými účinnými látkami týchto húb sú psilocybín a psilocín.
LSD [papier, trip, kyselina, acid] je nelegálna psychotropná látka syntetického pôvodu s výrazným halucinogénnym účinkom, ktorá je chemicky uvádzaná ako dietylamid kyseliny lysergovej. V čistom stave sa jedná o jemne kryštalický biely prášok bez osobitnej chuti a zápachu, ktorý je dobre rozpustný vo vode, takže sa vyskytuje skôr ako bezfarebný roztok, ktorý umožňuje praktickejšie dávkovanie. Na čiernom trhu býva LSD väčšinou dostupné vo forme malých papierových štvorčekov s rôznou potlačou, do ktorých je roztok s LSD napustený, alebo zriedkavejšie vo forme želatínových toboliek, či vo forme kryštálov, ktoré majú vzhľad malých granuliek najčastejšie tmavomodrej alebo zelenej farby. LSD je mimoriadne účinná látka, pričom výraznejší psychodelický efekt možno dosiahnuť už pri dávke 50 až 100 mikrogramov.
Najčastejší spôsob užívania magických húb je ich konzumácia cez ústa, buď v surovom stave alebo až po ich vysušení. Z rozomletých usušených húb je taktiež možné pripraviť odvar. LSD sa najčastejšie užíva cez ústa (papierové štvorčeky alebo želé sa vkladajú pod jazyk). Ak je LSD vo forme roztoku, možno ho tiež aplikovať injekčne, v prípade nálepiek aj ich nalepením na neporušenú pokožku, avšak tieto spôsoby aplikácie bývajú zriedkavejšie.
Bezprostredné účinky magických húb a LSD nastupujú zhruba za 60 minút. Ak sa huby dobre rozžuvajú a dlhšiu dobu ponechajú v ústach, prípadne sa z nich urobí vývar, alebo ak sa LSD aplikuje injekčne, môže sa čas ich nástupu skrátiť približne na 10 až 20 minút. Stav intoxikácie hubami trvá väčšinou 4 až 6 hodín, v prípade LSD však môže trvať až 12 hodín. Účinky oboch látok na ľudský organizmus sú v mnohých smeroch veľmi podobné, pričom ich intenzita a charakter závisia od množstva užitej látky, jej čistoty a individuálnej citlivosti konzumenta voči jej účinku. V úvodnej fáze intoxikácie sa tieto účinky môžu fyzicky prejaviť ako mierne chvenie, pocit nekľudu, nevoľnosť, malátnosť, poruchy rovnováhy, búšenie srdca, zvýšenie telesnej teploty, či potenie. Tieto pocity však postupne ustúpia a nahradí ich celkové fyzické uvoľnenie, hoci pretrvávajúcu intoxikáciu možno stále spoľahlivo identifikovať podľa rozšírených zreníc. Na psychickej úrovni dochádza deformovanému vnímaniu objektívnej reality a k postupnej strate časových a priestorových súvislostí (čas akoby vôbec neexistoval a priestory sa javia ako neznáme). Užívateľ má zvýšenú citlivosť na vnímanie farieb, ktoré získavajú neobyčajné odtiene. Charakteristický je výskyt ilúzií, pseudohalucinácií a farebných kaleidoskopických obrazcov. Opojenie často sprevádzajú pocity eufórie, šťastia, porozumenia alebo zjednotenia s vyššou podstatou, ktoré môžu byť vnímané ako mystické zážitky.
Bezprostredné riziká užitia magických húb alebo LSD môžu v niektorých prípadoch viesť k pocitom nepohody, úzkosti, strachu, či paniky (tzv. bad trip). Užívateľ môže napr. získať pocit, že navodený stav trvá nekonečne dlho a normálne vnímanie sa mu už nevráti. V prípade užitia vyšších dávok sa môžu prechodne objaviť výraznejšie poruchy myšlienkového procesu, pocity odosobnenia alebo silný halucinačný stav bez možnosti jeho ovplyvnenia, čo môže vyvolať nepríjemný pocit straty kontroly, zmätku alebo paranoje. Prechodne sa tiež môže vyskytnúť zimnica alebo nevoľnosť. Väčšina týchto rizík však vyplýva z výberu nevhodného prostredia (setting), či vnútorného rozpoloženia jedinca (set), v ktorom danú látku užije, pretože tieto skutočnosti priamo a v najväčšej miere ovplyvňujú priebeh zážitku. V prípade magických húb navyše existuje určitá možnosť predávkovania alebo ich zámeny za niektoré jedovaté druhy. V prípade LSD je možnosť predávkovania prakticky vylúčená. Určité riziko pri užití týchto látok neskúsenými konzumentmi predstavujú unáhlené rozhodnutia v dôsledku halucinácií a falošných predstáv, ktoré môžu viesť k rôznym úrazom alebo nehodám. Vo všeobecnosti platí, že magické huby a LSD patria k najmenej predvídateľným drogám a konzument by mal disponovať istou mentálnou zrelosťou a stabilitou, aby navodený stav zvládol bez väčších problémov a ohrozenia vlastného zdravia.
Pre bezpečnejšie a menej škodlivé užívanie LSD dávame do pozornosti harm-reduction produkt z násho eshopu, a to Test na LSD, ktorým sa dá rýchlo a spoľahlivo overiť, či testovaná vzorka skutočne obsahuje LSD alebo iné indoly, alebo naopak obsahuje len látky, ktoré efekt LSD iba napodobňujú, a ktorých užitie môže mať nepredvídateľné účinky.
Riziká dlhodobého užívania magických húb (alebo aj jednorazového užitia veľkej dávky) spočívajú v možnosti poškodenia niektorých telesných orgánov, predovšetkým obličiek a pečene. V prípadoch dlhodobého užívania LSD sa poškodenie zdravia na fyzickej úrovni nepotvrdilo. Dlhodobé užívanie magických húb alebo LSD však môže viesť k oslabeniu duševnej rovnováhy, čo za určitých okolností môže prejsť do psychotickej roviny (dezorientácia, depresia, poruchy myslenia a pod.). U niektorých predisponovaných jedincov môžu stavy vyvolané týmito drogami spustiť vážnejšie psychické ochorenia (schizofrénia, maniodepresívne stavy), pričom toto riziko tu existuje už pri užití jednej dávky. Výnimočne sa aj po dlhšej dobe od užitia týchto drog (týždne alebo mesiace) môže objaviť tzv. flashback, čo je spontánny návrat stavu prežitého pri intoxikácii, ktorý môže trvať niekoľko sekúnd či minút. Ku vzniku fyzickej alebo psychickej závislosti na týchto drogách spravidla nedochádza.
Pervitín [piko, pedro, péčko, perník, speed] je nelegálna psychotropná látka syntetického pôvodu, ktorá sa chemicky označuje ako metamfetamín (derivát amfetamínu). V čistom stave sa jedná o mikrokryštalický biely prášok horkej chuti, ale na čiernom trhu býva kvôli prímesiam alebo nečistotám častokrát rôzne sfarbený (dožlta, dofialova, domodra, či inak). Taktiež sa môže vyskytnúť vo forme roztoku alebo tabliet, ktoré niekedy bývajú predávané ako extáza. Pervitín je u nás pomerne rozšírenou problémovou drogou, pričom zdravotné riziká jeho užívania ďalej zvyšujú rôzne viac alebo menej nebezpečné látky, ktoré sa do neho primiešavajú, napr. paracetamol, mliečny cukor, kofeín, efedrín, omietka, či iné substancie.
Najčastejší spôsob užívania pervitínu je šnupanie alebo injekčná aplikácia. Ak je v kryštalickej forme, môže sa tiež fajčiť. V prípade tabletiek sa užíva cez ústa.
Bezprostredné účinky pervitínu nastupujú pri injekčnej aplikácii takmer okamžite, pri šnupaní alebo fajčení za 5 až 10 minút a pri užití cez ústa najneskôr do hodiny. Stav intoxikácie pervitínom trvá zhruba od 4 do 8 hodín (u neskúseného užívateľa aj dlhšie), avšak úplné odznenie jeho účinkov (tzv. dojazd) môže trvať až do nasledujúceho dňa. Na fyzickej úrovni sa účinky pervitínu prejavujú zvýšením krvného tlaku a srdcovej činnosti, príp. aj zvýšením telesnej teploty, motorickým nekľudom, triaškou, potením, suchom v ústach a rozšírenými zrenicami. Na psychickej úrovni dochádza najmä k celkovej stimulácii organizmu, ktorá sa prejavuje obrovským prívalom energie, zvýšením pozornosti, sústredenosti a celkovej výkonnosti organizmu, zároveň sa vytráca únava a chuť k jedlu. Dostavuje sa pocit eufórie, nárast sebavedomia, zhovorčivosť, strata zábran a celková psychická uvoľnenosť. Urýchľuje sa proces prijímania vonkajších informácií a tok myšlienok, ale často na úkor schopnosti tieto podnety zmysluplne spracovať, prípadne sa môže objaviť stereotypné správanie (opakovanie určitej činnosti stále dookola). Pri dojazde na pervitíne je štandardne prítomná úzkosť alebo depresia, ktorá býva sprevádzaná nemožnosťou zaspať aj napriek celkovému vyčerpaniu organizmu.
Bezprostredné riziká užitia pervitínu zväčša súvisia s pocitmi úzkosti, strachu, paranoje alebo paniky, prípadne sa môžu objaviť halucinácie alebo poruchy myslenia. Osobitné riziko užitia pervitínu predstavuje možnosť predávkovania vzhľadom na neznámu kvalitu užitej dávky, ale aj neznáme prímesi, ktoré sú jej súčasťou, a to hlavne pri injekčnom užívaní. Podobne ako pri extáze, aj pri užití pervitínu hrozí riziko dehydratácie a vyčerpania organizmu v dôsledku nepociťovania varovných signálov. K ohrozeniu života môže dôjsť kombináciou pervitínu a iných látok zo skupiny inhibítorov monoaminooxidáz, ktorými sú niektoré antidepresíva, menej známe drogy (napr. PMA, 4-MTA a pod.), ale aj niektoré ovocné šťavy (napr. ríbezľový džús).
Pre bezpečnejšie a menej škodlivé užívanie pervitínu dávame do pozornosti harm-reduction produkt z násho eshopu, a to Test na extázu, ktorý je možné použiť aj na overenie prítomnosti učinnej látky metamfetamínu v testovanej vzorke, väčšinou prášku či kryštálikoch, ktoré sa na čiernom trhu predávajú ako pervitín.
Riziká dlhodobého užívania pervitínu predstavujú časté poruchy nálad, pamäte a schopnosti sústrediť sa, objavujú sa pocity úzkosti a depresie. Časom dochádza k postupnému rozvoju toxickej psychózy vo forme paranoidno-halucinačného syndrómu (tzv. stihomam). Užívateľ býva agresívny, zmätený, trpí halucináciami alebo pocitmi prenasledovania. Taktiež dochádza k výraznému úbytku na váhe a priebežnému chátraniu organizmu (oslabenie imunity, vypadávanie zubov a pod.). Dlhodobé užívanie tejto drogy môže vyvolať organické zmeny v mozgu, zničiť nosovú sliznicu (pri šnupaní) alebo vážne poškodiť vnútorné orgány (pečeň, slezina, obličky, srdce), a to hlavne v prípadoch injekčného užívania kvôli rôznym nebezpečným prímesiam, ktoré pouličný pervitín skoro vždy obsahuje. Injekčné užívanie pervitínu taktiež zvyšuje riziko trombózy, zápalu žíl alebo prenosu infekčných ochorení, akými sú napr. žltačka alebo vírus HIV. Pravidelné užívanie pervitínu veľmi rýchlo vedie ku vzniku silnej psychickej závislosti a zvyšovaniu tolerancie, čo sa následne odráža v postupnom zvyšovaní dávok a tým pádom aj v náraste súvisiacich rizík.
Kokaín [koks, céčko, cukor, sneh] je nelegálna omamná látka chemicky označovaná aj ako etylester benzoylekgonínu. Jedná sa o prírodný stimulant, ktorého zdrojom je juhoamerická rastlina kokaínovník obyčajný. Čistý kokaín je jemne kryštalický biely prášok trpko-horkej chuti. Na čiernom trhu sa však môže vyskytnúť aj falošný kokaín, ktorý môže byť kombináciou iného stimulantu (amfetamínu) s lokálnym anestetikom, príp. môže kokaínový prášok obsahovať rôzne iné prímesi. Dodatočnou tepelnou úpravou kokaínu je možné získať tzv. crack, ktorý sa užíva výhradne fajčením a má ešte výraznejšie účinky ako kokaín, ale v tejto podobe sa u nás bežne nevyskytuje.
Najčastejší spôsob užívania kokaínu je šnupanie, ale môže sa aplikovať aj injekčne. Zriedkavejší spôsob užívania kokaínu spočíva v jeho vtieraní do slizníc, napr. ďasien alebo pošvy, prípadne sa môže konzumovať vo forme kokaínových nápojov, najmä šumivých vín.
Bezprostredné účinky kokaínu sa pri jeho šnupaní dostavia do 2 až 3 minút a v prípade injekčnej aplikácie takmer okamžite, pričom trvajú zhruba 30 až 60 minút a potom pomerne rýchlo ustupujú. Na fyzickej úrovni sa tieto účinky prejavujú zvýšením krvného tlaku, zrýchlením pulzu, rozšírením zreníc, potením, prípadne nevoľnosťou. Pri aplikácii šnupaním dochádza k podráždeniu nosovej sliznice a výtoku z nosa ako pri nádche, dostavuje sa znecitlivenie pier, ďasien, podnebia, či brnenie zubov. Pri prvom užití kokaínu väčšinou nasledujú nepríjemné prežitky, ktorými sú pocity srdcovej slabosti, triaška rúk, mrazenie v tele a pod. Až po opakovaných užitiach dochádza k účinkom, ktoré sa na psychickej úrovni prejavujú ako pocity eufórie, veselosti a družnosti, môžu sa objaviť príjemné halucinácie, je prítomná zvýšená predstavivosť, sebadôvera, či schopnosť lepšie sa koncentrovať a reagovať na vonkajšie podnety. Strácajú sa pocity únavy, bolesti a potreba spánku. U užívateľov sa väčšinou prejavuje túžba po pohybe alebo zvýšenom výkone, avšak pri niektorých typoch osôb prevládne skôr lenivá snivosť následne spojená so snami a halucináciami. Kokaín je taktiež veľmi silným afrodiziakom, predovšetkým u žien zvyšuje sexuálnu aktivitu, odbúrava sexuálne zábrany a u mužov môže oddialiť orgazmus, príp. úplne vylúčiť jeho dosiahnutie. Pri odznievaní účinkov kokaínu dochádza k depresii, podráždenosti a ospalosti, ale zároveň aj k nemožnosti zaspať, čo spravidla vedie k opakovanému užitiu ďalších dávok v priebehu večera.
Bezprostredné riziká užitia kokaínu predstavujú možné prípady srdcových alebo mozgových príhod, keďže užívanie tejto drogy znamená veľkú záťaž pre srdcovocievny systém. Významné riziko predstavuje užitie vysokých dávok kokaínu, ktoré môže viesť k psychickému a fyzickému kolapsu, prípadne až k smrti v dôsledku ochrnutia dýchacieho centra alebo srdcovej arytmie (tzv. kokaínový šok). Osobitne rizikové je injekčné užívanie kokaínu kvôli možnému prenosu infekčných ochorení, či neznámym a potenciálne nebezpečným prímesiam, ktoré môže dávka obsahovať (napr. púder, škrob, múka, chinín, glukóza, amfetamíny, anestetiká a pod.).
Pre bezpečnejšie a menej škodlivé užívanie kokaínu dávame do pozornosti dva harm-reduction produkty z násho eshopu, a to Test na kokaín a crack, ktorým sa dá v priebehu pár minút spoľahlivo overiť, či tableta alebo prášok obsahuje kokaín alebo crack alebo Test čistoty kokaínu, ktorý vám umožní rýchlo získať predstavu o jeho čistote, resp. kvalite.
Riziká dlhodobého užívania kokaínu spočívajú v stavoch depresie, úzkosti alebo paniky, užívateľ býva podráždený, trpí pocitmi prenasledovania a často u neho dochádza k rozvoju toxickej psychózy (paranoidné predstavy a halucinácie), ktoré môžu nakoniec viesť k pretrvávajúcim psychózam a vážnym poruchám osobnosti. Po fyzickej stránke dlhodobý užívateľ kokaínu trpí nespavosťou, nechuťou k jedlu, vyčerpaním, dochádza k výraznému úbytku telesnej hmotnosti, a ak sa kokaín užíva šnupaním, dochádza k poškodeniu, resp. úplnému zničeniu nosovej sliznice a nosovej prepážky a spravidla aj k strate čuchu. Dlhodobé užívanie môže taktiež viesť k poškodeniu niektorých vnútorných orgánov, najmä srdca, pečene a pľúc. Kým občasné užívanie kokaínu zvyšovalo sexuálne potešenie, z dlhodobého hľadiska naopak dochádza k poruchám sexuálnych funkcií (poruchy erekcie, impotencia, suchosť slizníc, či nemožnosť dosiahnuť orgazmus). Užívanie kokaínu síce nevedie k fyzickej závislosti, postupne však dochádza k vzniku veľmi silnej psychickej závislosti, ktorú niektorí odborníci považujú za vôbec najsilnejšiu.
Heroín [háčko, herák, matroš, štof, prach, kakao] je nelegálna omamná látka chemicky označovaná ako diacetylmorfín. V čistom stave sa jedná o jemný biely prášok horkastej chuti. Na čiernom trhu sa heroín veľmi často vyskytuje spolu s rôznymi prímesami (chinín, sóda, sušené mlieko, laktóza, práškový cukor, strychnín a pod.) a vtedy má väčšinou podobu hnedého prášku alebo hnedých granuliek. Heroín u nás patrí k najnebezpečnejším drogám, a to najmä kvôli rýchlemu vzniku fyzickej a psychickej závislosti, ako aj vážnym zdravotným a sociálnym dôsledkom jeho zneužívania (vysoké riziko úmrtnosti alebo poškodenia zdravia, prenos infekčných chorôb, rozvrat rodinných vzťahov, kriminálne správanie a pod.).
Najčastejší spôsob užívania heroínu je injekčná aplikácia do žily, svalu alebo pod pokožku a je rozšírený hlavne medzi závislými užívateľmi, pretože je najúspornejší. Zriedkavejšie sa heroín fajčí alebo sa vdychujú jeho výpary z hliníkovej fólie alebo lyžice, ale možno ho tiež šnupať nosom alebo užiť cez ústa.
Bezprostredné účinky heroínu nastupujú v priebehu 15 až 30 sekúnd a trvajú od 6 do 8 hodín. Na fyzickej úrovni sa tieto účinky prejavujú celkovým útlmom nervového systému, dochádza k poklesu frekvencie srdca, zníženiu telesnej teploty, spomalenému dýchaniu, potlačeniu vnímania bolesti a reflexu kašlať. Medzi ďalšie typické príznaky patrí extrémne zúženie zreníc, zvýšené potenie, svrbenie pokožky, žalúdočná nevoľnosť až zvracanie a následne zápcha. Na psychickej úrovni sa bezprostredne po užití heroínu dostaví eufória bohatá na zmyslové vnemy vrátane halucinácií alebo snových predstáv (tzv. flash). V rámci tohto stavu sa objavujú pocity šťastia a blaženosti, užívateľ je veľmi zhovorčivý, nadobúda pocit neohrozenosti, zbavuje sa zábran a zvyšuje sa jeho chuť na sex. Asi po pol hodine začnú prevládať utlmujúce účinky heroínu a dostavuje sa otupenosť, ospalosť a zníženie fyzickej aktivity. U niektorých jedincov sa namiesto príjemných pocitov môžu objaviť stavy úzkosti alebo strachu, ktoré pretrvávajú aj po odznení účinkov heroínu.
Bezprostredné riziká užitia heroínu spočívajú v možnosti nechceného predávkovania, ktoré môže viesť až k smrti (väčšinou kvôli zástave dýchania), pretože rozdiel medzi bežne užívanou dávkou a smrteľnou dávkou je malý a koncentrácia zakúpenej drogy je často neznáma. Bez ohľadu na kvalitu heroínu môže u niektorých osôb dôjsť k náhlej smrti už pri prvej dávke. Táto skutočnosť sa vysvetľuje ako neschopnosť organizmu prijať a spracovať akékoľvek (hoci len minimálne) množstvo heroínu. V prípade injekčného užitia heroínu značné riziko predstavujú aj neznáme a potenciálne nebezpečné prímesi v aplikovanej dávke, ktoré môžu viesť k otrave organizmu.
Pre bezpečnejšie a menej škodlivé užívanie heroínu dávame do pozornosti harm-reduction produkt z násho eshopu, a to Test čistoty heroínu, vám umožní spoľahlivo a rýchlo získať predstavu o jeho čistote.
Riziká dlhodobého užívania heroínu spočívajú v pomerne rýchlom rozvoji silnej fyzickej a psychickej závislosti (orientačne po 1 až 3 mesiacoch pravidelného užívania), čo spôsobuje vzostup tolerancie na drogu a postupné zvyšovanie dávok pre dosiahnutie želaného účinku, ale taktiež aj stratu kontroly nad jej užívaním a nutkavú potrebu ju znova užiť. Po krátkom období dobrovoľnej či vynútenej abstinencie však tolerancia na heroín zasa rýchlo klesá, takže dávka, ktorá bola predtým pre užívateľa bežná, býva po tomto čase pre neho smrteľná. Samotný abstinenčný syndróm je mimoriadne nepríjemný a ťažko zvládnuteľný. V závislosti od užívanej dávky sa v ľahších prípadoch prejavuje bolesťami brucha, hnačkami, úzkosťou a nespavosťou, kým v ťažkých prípadoch dochádza k nárastu telesnej teploty, dehydratácii, triaške, poteniu, poruchám reči, nechutenstvu, úpornej nespavosti a výnimočne až ku kolapsu organizmu a smrti (tento stav začína asi za 10 hodín od poslednej dávky, vrcholí na 2. až 3. deň a trvá približne 10 dní). Závislosť na užívaní heroínu spravidla vedie k degradácii osobnosti užívateľa, rozvratu jeho hodnotového systému, ako aj doterajšieho spôsobu života. Typickými príznakmi závislosti sú depresie, podráždenosť, lenivosť, egocentrizmus, nezáujem o okolité dianie, narušenie medziľudských vzťahov, či kriminálne správanie kvôli získaniu financií na drogu. Závislý užívateľ taktiež trpí poruchami pamäte, nespavosťou, permanentnou únavou, oslabením imunity a celkovým vyčerpaním organizmu, u žien sa vyskytujú poruchy menštruačného cyklu a u obidvoch pohlaví dochádza k strate záujmu o sex. V zásade možno povedať, že viesť bežný život popri závislosti na heroíne je prakticky nemožné a užívateľ musí drogu brať už len preto, aby mohol ako-tak normálne fungovať. Pri injekčnom užívaní heroínu, najmä ak sa používajú spoločné alebo nesterilné ihly, navyše hrozí nebezpečenstvo vzniku alebo prenosu vážnych infekčných ochorení (zápal žíl alebo pečene, AIDS, tuberkulóza, syfilis a pod.), či poškodenia niektorých vnútorných orgánov (mozog, pľúca, pečeň, obličky).
Najvážnejšie riziká spojené s užívaním drog
Drogy poškodzujú zdravie
Užívanie drog oslabuje imunitný systém organizmu, nepriaznivo ovplyvňuje zdravotný stav a zvyšuje riziko úmrtí. Miera vplyvu drog na fyzické aj psychické zdravie závisí najmä od druhu drogy, jej čistoty a spôsobu a intenzity užívania. Riziko vzniku negatívnych zdravotných následkov existuje u všetkých drog, rastie však pri synteticky vyrábaných drogách, do ktorých sa často pridávajú nebezpečné prímesi, pričom obzvlášť vysoké riziko poškodenia zdravia sa vyskytuje najmä pri injekčnom užívaní drog, akými sú pervitín a heroín. Dlhodobé užívanie drog vyčerpáva a zanáša organizmus, čím ho oberá o množstvo energie a roky života.
Drogy spôsobujú psychickú a fyzickú závislosť
Užívanie drog takmer vždy vedie k vzniku psychickej a/alebo fyzickej závislosti. Závislosť vzniká nepozorovane a jej skutočné uvedomenie spravidla prichádza až po viacerých neúspešných pokusoch s drogami prestať. Závislosť je stav, ktorý podmieňuje životný štýl jednotlivca a po istej dobe začína pôsobiť obmedzujúco. V podstate každý „závislý“ sa od určitého momentu chce svojej závislosti zbaviť. Snaha zbaviť sa závislosti je pritom dlhodobým, náročným a každodenným zápasom, ktorý si vyžaduje množstvo vnútornej sily. Tento proces býva sprevádzaný častými neúspechmi a výčitkami, pričom dosiahnuť stav abstinencie je možné len dôsledným strážením svojich myšlienok a správania. Pre každého človeka existuje nespočetné množstvo iných možností, kam zmysluplnejšie investovať svoj čas a energiu.
Drogy spúšťajú neprejavené psychické choroby
Užívanie niektorých drog (najmä marihuana, pervitín, magické huby, LSD) môže u niektorých predisponovaných jednotlivcov vyvolať nepriaznivé psychické stavy alebo vážne duševné choroby, akými sú napr. schizofrénia, rôzne psychózy a pod. Takáto osoba nemusí o tejto náchylnosti dopredu vôbec vedieť, kým sa naplno neprejaví pod vplyvom drogy. Takýto stav nemusí byť nevyhnute vyvolaný len dlhodobým užívaním drog, v prípade osobitne náchylného jedinca alebo silného (prevažne negatívneho) prežitku ho môže vyvolať už aj jednorazové užitie rizikovej látky.
Drogy ovplyvňujú psychický vývoj
Užívanie drog medzi tínedžermi a mladými dospelými môže zásadným spôsobom narušiť proces formovania vlastnej osobnosti a pozitívnych životných hodnôt. Droga často predstavuje ľahko dostupný prostriedok chvíľkovej radosti, šťastia alebo naplnenia. Čím častejšie sa človek k takýmto prežitkom utieka, tým ťažšie sú pre neho dostupné iné základné hodnoty, akými sú zdravé ľudské vzťahy, vzdelanie, práca, koníčky, rodinné zázemie a pod. Chronický užívateľ drog osobnostne upadá, svojimi aktivitami nesmeruje k samostatnosti a vlastnej zodpovednosti, stráca životné ciele a motiváciu ďalej sa vyvíjať. Takýto jedinec môže nakoniec skončiť ako stroskotaná ľudská bytosť bez domova, rodiny a priateľov alebo vo väzení.
Drogy vedú mimo zákon
Už aj samotná držba drog je na Slovensku trestným činom. Hoci so súčasnou kriminálizaciou bežných užívateľov drog mnohí právom nesúhlasia, v súčasnosti stále platí, že držba drogy vedie k trestnému stíhaniu, ktoré môže do budúcnosti spôsobiť značné nepríjemnosti, napríklad vylúčenie zo školy, strata práce alebo problém sa znova zamestnať kvôli zápisu v registri trestov. Drogy sú navyše finančne náročný koníček, na ktorý väčšinou treba stále viac peňazí. Ak nemáte stály prísun financií, stav závislosti vás môže priviesť k majetkovej trestnej činnosti, akými sú napr. krádeže, lúpeže alebo podvody. Vzdialenosť drog od kriminálu tak môže byť v skutočnosti oveľa menšia, ako si začínajúci užívateľ dokáže priznať.
Drogy posúvajú hranice vnímavosti
Sila psychického prežitku sa v počiatočných štádiách užívania drog javí byť plnšia, farebnejšia a vo všeobecnosti bohatšia, následkom čoho užívateľ časom stratí prirodzenú schopnosť precítiť udalosť alebo zážitok v uspokojivej kvalite aj bez drogy. Prežitky v normálnom stave sa mu v porovnaní so stavmi drogového opojenia zdajú byť nudné, neatraktívne a neschopné vyvolať očakávané pocity naplnenia. Časom sa užívateľ drog môže dostať do situácie, že po drogách siaha už len preto, aby mohol v reálom živote normálne fungovať.
Ak si už rozhodnutý s nejakou drogou experimentovať, pre zníženie rizík súvisiacich s jej užitím odporúčame dodržať nasledovné zásady
Vyhni sa užitiu drogy v nepriaznivom stave alebo na nevhodnom mieste
Účinky drog môžu byť za týchto podmienok nevyspytateľné a tvoju situáciu môžu skôr zhoršiť. Dbať na psychickú pohodu je najdôležitejšie najmä pri halucinogénoch, akými sú napr. LSD a magické huby, ale čiastočne aj pri marihuane a hašiši.
Po užití drogy zostávaj so svojimi priateľmi
Okrem toho, že svojou prítomnosťou prispievajú k vytváraniu pozitívnej atmosféry, v prípade akýchkoľvek zdravotných problémov môžu urýchlene privolať lekársku pomoc. Pri priamom ohrození života svojho kamaráta zavolaj záchrannú zdravotnú službu na čísle 155. Pri akútnych intoxikáciách (najmä po užití húb) môžeš taktiež kontaktovať 24-hodinovú konzultačnú službu na čísle +421 2 5477 4166 (bližšie informácie na stránke Národného toxikologického informačného centra).
Priebežne odpočívaj a pravidelne dopĺňaj tekutiny
Na túto zásadu treba myslieť hlavne po užití drogy na tanečných akciách alebo pri iných fyzických aktivitách, kedy je potrebné primerane oddychovať a dopĺňať tekutiny – približne pol litra na každú hodinu tanca. Na tento účel ti najlepšie poslúži čistá voda, minerálka alebo ovocné šťavy, avšak s výnimkou ríbezľového džúsu! Dodržanie tohto pravidla má zásadný význam najmä pri syntetických tanečných drogách, akými sú napr. extáza a pervitín.
Nekombinuj užitú drogu s inými nelegálnymi drogami, alkoholom a liekmi
Výsledkom takýchto kombinácií môžu by rôzne neočakávané a väčšinou nežiadúce účinky. Konzumácia alkoholu v prípade užitia syntetických drog (extáza, pervitín) zvyšuje riziko dehydratácie a prehriatia organizmu, čo môže viesť k jeho kolapsu, prípadne až k smrti. Nekombinuj ani jednotlivé tabletky extázy navzájom. Do každej z nich môžu byť primiešané rôzne látky, ktorých vzájomná kombinácia môže byť nebezpečná.
Nezvyšuj množstvo užitej drogy o ďalšie dávky
Snahou o zopakovanie alebo predĺženie príjemných stavov väčšinou nedosiahneš želaný efekt, ale skôr zvýšiš mieru rizika a nežiadúcich účinkov. Pri opakovanom užití drogy v priebehu krátkeho času sa spravidla už nedostavujú také príjemné či výrazné pocity ako pri prvej dávke.
Mysli na bezpečný sex
Niektoré drogy účinkujú aj ako silné afrodiziakum a zvyšujú sexuálnu túžbu. V takýchto prípadoch je potrebné pamätať na bezpečný sexuálny styk a najlepšie použiť kondóm. Osobitne to platí v prípade užitia kokaínu.
Vyhni sa injekčnému užívaniu drog
Pri takomto spôsobe aplikácie drogy hrozí značné riziko poškodenia zdravia. Dôvodom sú neznáme prímesi v užitej droge, ktoré si vstrekuješ priamo do organizmu, ako aj možný prenos infekčných ochorení (AIDS, žltačka a pod.) pri používaní spoločných ihiel. Ak si už musíš „šľahnúť“, aspoň si zaobstaraj sterilnú ihlu a striekačku, ktoré dostaneš len za pár centov v hociktorej lekárni alebo zadarmo u streetworkerov, či v regionálnych centrách pre liečbu drogových závislostí. Táto zásada má svoj význam pri všetkých drogách, ktoré sa zvyknú užívať aj injekčne, najmä však pri heroíne a pervitíne.
ako užívať zdravšie
Spáchal som trestný čin?
Z právneho hľadiska by si mal o drogách vedieť niekoľko základných vecí, pretože neznalosť zákona nikoho neospravedlňuje. Pre začiatok treba uviesť, že samotné užívanie drog na Slovensku nie je trestné. Trestného činu sa však dopustíš, ak budeš s drogami nakladať niektorým zo spôsobov uvedeným v Trestnom zákone. Môže ísť napríklad o výrobu, kúpu, predaj, výmenu, zadováženie alebo prechovávanie drog. Trestným činom môže byť dokonca aj také konanie, ktoré s drogami súvisí len nepriamo, napríklad ak by si niekoho iného zvádzal na zneužívanie drog alebo ho v tom podporoval.
Detailnejšie informácie o všetkých skutkoch súvisiacich s drogami, ktoré sa považujú za trestné činy, nájdeš v zákone č. 300/2005 Z. z. v platnom znení (Trestný zákon), konkrétne v ustanoveniach § 171 až 173 pod názvom „Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi“ a v ustanovení § 174 pod názvom „Šírenie toxikománie“.
Ak si výhradne užívateľom drog, z hľadiska trestnej zodpovednosti má pre teba kľúčový význam konanie, ktoré sa označuje ako prechovávanie drog pre vlastnú potrebu, ktoré je zadefinované v § 171 Trestného zákona. Na spáchanie tohto trestného činu stačí, aby si mal u seba (v tzv. držbe) niektorú z nelegálnych drog v množstve, o ktorom sa predpokladá, že je určené pre tvoje vlastné použite. Toto množstvo sa určuje podľa počtu jednorazových dávok, ktoré možno zo zadržanej drogy pripraviť. Môže sa jednať o množstvo od 1 do 3 jednorazových dávok s možným trestom odňatia slobody do 3 rokov podľa § 171 ods. 1 Trestného zákona alebo o množstvo od 4 do 10 jednorazových dávok, kde by ti hrozil možný trest odňatia slobody do 5 rokov podľa § 171 ods. 2 Trestného zákona. Pri množstve presahujúcom 10 jednorazových dávok sa už predpokladá, že nejde o užívateľa drog ale o dílera, a za také konanie je potom nevyhnutné uložiť trest odňatia slobody v trvaní od 4 do 10 rokov podľa § 172 ods. 1 písm. d) Trestného zákona. Podrobnejšie informácie o ukladaní sankcií nájdeš v sekcii Stručne o trestnom konaní.
Počet jednorazových dávok sa neurčuje len podľa objemového množstva zadržanej drogy (kvantita), ale aj podľa koncentrácie účinných látok, ktoré droga obsahuje, teda podľa toho, aká je silná (kvalita). V praxi to znamená, že z jedného gramu slabšej marihuany sa dajú pripraviť povedzme 3 jednorazové dávky, kým z jedného gramu silnejšej marihuany by sa dalo pripraviť napr. 6 jednorazových dávok. Z tohto dôvodu nie je možné počet jednorazových dávok laicky odhadnúť len na základe prechovávaného množstva drogy, ale pre takéto určenie je potrebná jej chemická analýza, ktorú polícia vykonáva po zaistení drogy.
Na určenie výsledného počtu jednorazových dávok zadržanej drogy je navyše možné použiť ešte jedno kritérium, a tým je osoba samotného užívateľa. Účinky rovnakého množstva drogy na psychiku užívateľov sa totiž môžu líšiť v závislosti od ich veku, pohlavia, zdravotného stavu, skúseností a predovšetkým od miery tolerancie a stupňa závislosti. To znamená, že 90-kilový muž dlhodobo užívajúci marihuanu si môže z jednému gramu tejto drogy pripraviť napr. 7 jednorazových dávok, kým 45-kilové dievča bez skúseností a s nízkou toleranciou si môže z toho istého množstva tej istej marihuany pripraviť povedzme 14 jednorazových dávok. Pre čo najpresnejšie vymedzenie rozhodujúceho počtu jednorazových dávok zo zadržanej drogy by sa mal v trestnom konaní vždy vypracovať znalecký psychiatrický posudok, ktorý zohľadní všetky podstatné skutočnosti týkajúce sa konkrétneho užívateľa. Súvisiace informácie k tejto téme nájdeš v sekcii Stručne o trestnom konaní.
Pre trestnoprávne rozlíšenie medzi užívateľom a dílerom drog je okrem samotného množstva zadržanej drogy podstatná ešte jedna vec, a tou je účel prechovávania drogy. Znamená to, že na množstve prechovávanej drogy vôbec nezáleží (mohlo by to byť aj menej ako 10 jednorazových dávok), ak by sa počas trestného stíhania preukázalo, že zadržaná droga nebola určená výhradne pre tvoju osobnú spotrebu, ale pre niekoho iného. Ak by u teba polícia našla menšie množstvo drogy, automaticky platí predpoklad, že je určená pre tvoju vlastnú spotrebu, aj keby si sa k veci vôbec nevyjadril. Nie je teda rozumné tvrdiť, že ti zadržaná droga nepatrí, alebo že nie pre teba. Nielenže sa takto svojej zodpovednosti nezbavíš, ale môžeš si dokonca výrazne pohoršiť, pretože držba drogy za účelom jej ďalšej distribúcie alebo predaja sa trestá oveľa prísnejšie.
Stručný prehľad všetkých konaní, ktoré s drogami priamo súvisia, kritériá pre ich posudzovanie, ako aj najvyššie možné tresty, nájdeš v nasledujúcej tabuľke.
Opis konania
Množstvo zadržanej drogy
Najvyšší možný trest
Prechovávanie drog pre vlastnú potrebu
§ 171 ods. 1 Trestného zákona
Od 1 do 3 jednorazových dávok
Osobná potreba
Trest odňatia slobody až na 3 roky
Prechovávanie drog pre vlastnú potrebu vo väčšom rozsahu
§ 171 ods. 2 Trestného zákona
Od 4 do 10 jednorazových dávok
Trest odňatia slobody až na 5 rokov
Prechovávanie drog
§ 172 ods. 1 písm. d) Trestného zákona
Viac ako 10 jednorazových dávok
Trest odňatia slobody na 4 až 10 rokov
Pre iného
Výroba, prevoz, dovoz, vývoz, kúpa, predaj, výmena, zadováženie drog
§ 172 ods. 1 písm. a) až c) Trestného zákona
Pre potreby prijatia do zamestnania alebo zriadenia živnosti sa trestná bezúhonnosť preukazuje výpisom z registra trestov. Odpisom z registra trestov sa trestná bezúhonnosť preukazuje len v prípade, ak sa osoba uchádza o zamestnanie v bezpečnostných službách alebo vo vybraných štátnych službách.
Výpis z registra trestov je verejná listina, ktorou sa preukazuje, či daná osoba bola alebo nebola právoplatné odsúdená. Výpis vydáva generálna prokuratúra na žiadosť osoby, ktorej sa týka. Žiadosť je možné podať na orgánoch prokuratúry, obciach, ktoré vedú matriku alebo na slovenských zastupiteľských úradoch v zahraničí. Žiadosť o výpis z registra trestov môže podať a výpis prevziať aj iná osoba na základe splnomocnenia osvedčeného notárom.
Výpis z registra trestov obsahuje:
– všetky doteraz nezahladené odsúdenia súdom Slovenskej republiky alebo súdom členského štátu Európskej únie v trestnom konaní, ako aj súdom iného štátu, ktorého rozhodnutie bolo uznané súdom Slovenskej republiky, vrátane údajov o priebehu výkonu uložených trestov, ochranných opatrení a primeraných obmedzení, ak sa podľa rozhodnutia súdu alebo na základe zákona nehľadí na páchateľa, akoby nebol odsúdený. To znamená všetky aktuálne tresty, ktoré platia, ktoré trvajú.
Súčasťou odpisu sú (v porovnaní s výpisom) aj údaje o:
– právoplatnom rozhodnutí súdu alebo právoplatnom rozhodnutí prokurátora o podmienečnom zastavení trestného stíhania,
– právoplatnom rozhodnutí súdu alebo prokurátora o schválení zmieru a zastavení trestného stíhania,
– právoplatnom odsúdení občana Slovenskej republiky alebo o právoplatnom odsúdení osoby, ktorá má trvalý pobyt na území Slovenskej republiky súdom iného štátu, ak právne účinky rozhodnutia na území Slovenskej republiky ustanovuje medzinárodná zmluva alebo osobitný predpis.
Údaje v odpise sú zaznamenané v registri trestov 100 rokov od narodenia občana. Údaje vedené v odpise nie je možné zahladiť.
Každá osoba má právo na nahliadnutie do svojho odpisu registra trestov na pracoviskách prokuratúry. Nahliadnutie do elektronickej formy záznamov sa vykoná na základe písomnej žiadosti. Osoba, ktorej sa záznamy týkajú, si môže urobiť zo záznamov výpis.
Účelom zahladenia odsúdenia je umožniť odsúdenému, aby pri splnení zákonných podmienok boli odstránené nepriaznivé dôsledky jeho odsúdenia, t.j. záznam v registri trestov a s tým spojená strata trestnej bezúhonnosti. Dôsledky záznamu v registri trestov pretrvávajú aj po výkone trestu a môžu tak sťažovať uplatnenie v ďalšom živote odsúdenej osoby. Uvedené platí vo vzťahu k trestu odňatia slobody, ostatné tresty sa zahladzujú priamo zo zákona ich vykonaním.
Zákonné podmienky zahladenia odsúdenia sú tieto:
– uložený trest bol vykonaný, odpustený alebo jeho výkon premlčaný,
– uplynutie doby pre zahladenie odsúdenia v závislosti od výšky uloženého trestu (desať rokov, ak ide o odsúdenie na trest odňatia slobody prevyšujúci päť rokov, päť rokov, ak ide o odsúdenie na trest odňatia slobody prevyšujúci jeden rok, tri roky, ak ide o odsúdenie na trest odňatia slobody neprevyšujúci jeden rok), a
– odsúdený v tejto dobe nepretržite viedol riadny život (dodržiava právny poriadok a ďalšie základné normy spoločnosti, najmä nedopúšťa sa ďalších trestných činov, deliktov a priestupkov).
O zahladení odsúdenia rozhoduje okresný súd podľa bydliska odsúdeného na žiadosť odsúdeného, alebo na žiadosť osôb, ktoré by mohli v prospech odsúdeného podať odvolanie (príbuzní obžalovaného v priamom rade, jeho súrodenci, osvojiteľ, osvojenec, manžel a druh) , alebo na návrh záujmového združenia občanov.
O zahladení odsúdenia mladistvého rozhodne súd aj bez návrhu alebo žiadosti.
Ak bola žiadosť o zahladenie odsúdenia zamietnutá, možno ju znovu podať až po uplynutí jedného roka, okrem prípadu, ak by bola zamietnutá len preto, že doteraz neuplynula doba zákonom ustanovená na zahladenie. Proti rozhodnutiu o zahladení odsúdenia je prípustná sťažnosť, ktorá má odkladný účinok.
Len čo rozhodnutie o zahladení odsúdenia nadobudlo právoplatnosť súd rozhodnutie zašle odsúdenej osobe, ktorá podala návrh a registru trestov, ktorý v prípade kladného rozhodnutia vykoná výmaz v registri trestov. Ak bolo odsúdenie zahladené, hľadí sa na páchateľa, ako keby nebol odsúdený.
Ak pri užívaní drog u teba vznikol problém, s ktorým si nevieš poradiť, skús využiť nasledovné formy pomoci
Povedz to rodičom alebo iným blízkym osobám
Či už tvoji rodičia niečo tušia alebo nie, na začiatku je vždy lepšie počítať s búrlivou citovou reakciou. Je to odvážny krok, ale odvaha sa väčšinou vyplatí. Keď je problém vonku, môžete mu čeliť spoločne, čo je vždy oveľa ľahšie, ako keby si to riešil sám. Prevažná časť rodičov má o teba a tvoje problémy záujem, hoci zvonku to tak nemusí vždy vyzerať.
Navštív poradňu
Samotnú návštevu u psychológa v tzv. „kamennej“ poradni“ budú zrejme organizovať tvoji rodičia, ale pre riešenie tvojho drogového problému je veľmi dôležité, aby si aj ty sám chcel pre to niečo urobiť a vyšiel rodičom a odborníkom čo najviac v ústrety.
Poradne, ktoré sú určené pre mládež zhruba do 19 rokov, sa oficiálne nazývajú Centrá pedagogicko-psychologického poradenstva a prevencie (CPPPaP). V Bratislave je v každom mestskom obvode jedno takéto centrum a pre výber jedného z nich je rozhodujúce umiestnenie školy. Tri bratislavské centrá majú aj vlastné webové stránky – Bratislava II, Bratislava III a Bratislava IV.
Kompletný zoznam CPPPaP podľa krajov nájdeš tu: bratislavský, banskobystrický, košický, nitriansky, prešovský, trenčiansky, trnavský, žilinský.
Do CPPPaP sa dostaneš s matkou alebo otcom, príp. aj na podnet školy, ale vždy len so súhlasom rodičov, ktorí sú do 18 rokov tvoji zákonní zástupcovia. Psychológ je podobne ako lekár viazaný mlčanlivosťou, takže sa nemusíš obávať, že by poskytol informácie týkajúce sa tvojho prípadu škole alebo iným ľuďom.
Zájdi za školským psychológom
Pokiaľ máš pocit, že práve rodičia sú príčinou tvojho problému s drogami a nemáš viac ako 15 rokov, skús zájsť za školským psychológom, ktorý by ti mal pomôcť a poradiť, čo robiť ďalej.
Kontaktuj linku dôvery
Ak v súčasnosti na vašej škole psychológa nemáte, pomoc môžeš vyhľadať na bezplatnej, anonymnej, non-stop telefonickej linke s dobre zapamätateľným európskym číslom 116 111 alebo prostredníctvom četu Linky detskej istoty na internetovej adrese Pomoc.sk.
Ak ti vyššie uvedená možnosť z nejakého dôvodu nevyhovuje, na internete si môžeš vyhľadať aj iné linky dôvery.
Vysokoškolské poradne
Pre vysokoškolákov sú tiež dostupné poradenské psychologické služby Univerzity Komenského v Bratislave. Bližšie informácie o tejto alternatíve nájdeš na stránke psychologickej poradne UK.
Základná príručka o drogách pre rodičov
Berie Vaše dieťa drogy?
? Pravdepodobne ÁNO, ak:
? rodič nájde u dieťaťa drogu – sušené rastliny (marihuana), neznáme tabletky (extáza), papierové skladačky s neznámym práškom (pervitín, heroín), alebo niektorú z pomôcok slúžiacich na aplikáciu drog – injekčná striekačka, fajka, pomôcky na inhalovanie a fajčenie, napr. plastové fľaše uspôsobené na fajčenie, vodné fajky, papieriky na balenie cigariet, a pod.
? rodič zastihne dieťa v intoxikovanom stave – dieťa je zjavne pod vplyvom nejakej látky, nespráva sa normálne, pričom evidentne nejde o opilosť (necítiť alkohol). Pre tento stav sú charakteristické rôzne formy atypického správania (nadmerná zhovorčivosť, neobvyklá hyperaktivita alebo naopak výrazná pasivita, problémy s artikuláciou a komunikáciou, zmätenosť, zhoršená pohybová koordinácia), ako aj vonkajšie znaky (začervenané očné spojivky, nadmerne rozšírené alebo zúžené zrenice, neprítomný pohľad)
? rodič spozoruje u dieťaťa niektorý z typických vonkajších telesných príznakov, napr. stopy po vpichoch injekčnej ihly
? dieťa trávi voľný čas s priateľmi, ktorí majú problémy s drogami v rizikovom prostredí – nočné akcie, tanečné kluby a pod.
? dieťa sa priznalo, resp. ak užívanie drog potvrdilo toxikologické vyšetrenie
? Ostatné typické príznaky užívania drog:
? atypické zmeny správania bez iného viditeľného dôvodu, napr. náhle zhoršenie prospechu a problémy v škole, záškoláctvo, zvýšená podráždenosť až agresia, zhoršená pamäť a schopnosť sústrediť sa, neobvyklá apatia a strata záujmu, nadmerná chuť do jedla neraz v atypických kombináciách alebo naopak bezdôvodné odmietanie jedla, poruchy spánku alebo nadmerná spavosť
? telesné zmeny – zhoršenie zdravotného stavu, náhly hmotnostný úbytok, nadmerná únava
? náhla zmena postojov dieťaťa – strata záujmu o tradičné koníčky, obhajovanie drogovej kultúry a neškodnosti príležitostného užívania drog, strata záujmu o svoj zovňajšok
Najlepším vodítkom rodiča je jeho vlastná intuícia. Netreba pritom zabúdať, že viacero z týchto typických príznakov užívania drog môžu spustiť aj iné faktory, ktoré nemusia mať s drogami nič spoločné – napr. zaľúbenie, puberta, resp. iné pre rodiča neznáme dôvody. Čím je týchto príznakov viac, tým je spravidla väčšia pravdepodobnosť, že Vaše dieťa drogy skutočne berie.
? PRVÁ POMOC PRE RODIČA
Rodič, ktorý zistí, že jeho dieťa užíva drogy, by sa mal pokúsiť stíšiť svoje vlastné emócie, nepanikáriť a neobviňovať ani seba ani svojho potomka zo vzniknutej situácie. Vo väčšine prípadov nemusí ísť o chorobnú závislosť dieťaťa, ale len o experimentovanie s drogami, ktoré je súčasťou štýlu súčasnej mládeže. Súčasné výskumy preukázali, že napríklad pokiaľ ide o marihuanu, jej užitie aspoň raz v živote deklarovalo viac ako polovica 19-ročných mladých ľudí na Slovensku.
V každom prípade Vás čaká dlhá cesta pochopiť, prečo Vaše dieťa užíva drogu, v čom a ako môžete spolupracovať s Vaším dieťaťom, a v čom s odborníkmi, ktorí na rozdiel od Vás dokážu bez emócií identifikovať skutočné dôvody a problémy, ktoré sa Vaše dieťa usiluje zvládnuť spôsobom, ktorý môže viesť k drogovej závislosti.
Podstatné je diagnostikovať a určiť aktuálny stav rizikového správania Vášho dieťaťa, či ide skutočne len o nerozvážne experimentovanie a skúšanie účinkov drog (vrátane alkoholu, tabaku a liekov), pri akých špecifických príležitostiach, alebo v akých prostrediach dochádza k ich zneužívaniu a v neposlednom rade, či nejde v prípade Vášho dieťaťa už o rozvinutú drogovú závislosť. Pre tieto účely sa odporúča využiť odbornú pomoc a nespoliehať sa výlučne na svoje vlastné schopnosti. Ak si rodič nie je istý ako postupovať, je lepšie sa poradiť s odborníkom než skúšať rôzne vlastné mechanizmy, ktoré môžu situáciu ešte zhoršiť. Odbornú pomoc môže rodič pre začiatok vyhľadať aj sám bez svojho dieťaťa.
Pre úspešnosť Vašej snahy zamerať sa na pomoc zvonku je dôležité, aby sa s ním Vaše dieťa aspoň do určitej miery stotožnilo.
Nadväzujúce informácie nájdete v sekcii Na koho sa obrátiť.
Ak ste zistili, že Vaše dieťa užíva drogy, a mali ste dostatok času túto informáciu spracovať, Vašou ďalšou reakciou bude zrejme snaha túto situáciu efektívne riešiť. Podľa charakteru problému Vášho dieťaťa (experimentovanie, príp. občasné užívanie drog alebo už rozvinutá drogová závislosť) do úvahy prichádza pomerne široká paleta inštitúcií, v rámci ktorých Vám môžu poskytnúť odbornú pomoc.
? Školský psychológ
Na slovenských školách začínajú čoraz častejšie pôsobiť školskí psychológovia, ktorí Vám v súvislosti s problémovým správaním Vášho dieťaťa môžu poskytnúť náležitú pomoc alebo radu. O činnosti školského psychológa sa informujte priamo v škole, ktoré navštevuje Vaše dieťa.
? Centrá výchovnej a psychologickej prevencie (CVPP)
Jedná sa o bezplatné špecializované služby rezortu školstva, ktoré sa nachádzajú v každom okresnom meste, a ktoré v spolupráci s rodinou, školou a školským zariadením poskytujú deťom a ich zákonným zástupcom preventívnu výchovnú a psychologickú starostlivosť. Návštevu psychológa v týchto centrách môže s Vašim súhlasom zariadiť aj škola, ktorú Vaše deti navštevujú. Vo väčších mestách, kde je centier viac, sa uplatňuje tzv. rajonizácia, teda v tom obvode, kde dieťa školu navštevuje, treba vyhľadať príslušné CVPP. Adresár týchto centier nájdete na webovej stránke Ústavu informácií a prognóz školstva.
? Poradne zdravia pri Regionálnych úradoch verejného zdravotníctva
Ďalšou bezplatnou možnosťou je využitie poradní Regionálnych úradov verejného zdravotníctva. Činnosť poradní zabezpečujú lekári a psychológovia, ktorí sa zameriavajú prevažne na riešenie problémov dospelých s tzv. legálnymi drogami (alkohol, tabak), ale v poslednej dobe sa stretávajú aj so žiadosťami rodičov o pomoc pri riešení problémov ich detí s drogami. Adresár poradní zdravia je dostupný na stránke Úradu verejného zdravotníctva SR.
? Referáty poradensko-psychologických služieb
Treťou možnosťou pre bezplatné poradenstvo sú psychologické služby v rámci referátov na oddeleniach sociálno-právnej ochrany a kurately detí na úradoch práce, sociálnych vecí a rodiny. Hoci primárne sú tieto služby určené klientom, ktorí rôznych dôvodov potrebujú aj psychologickú pomoc, vychádza sa v ústrety aj „spontánnym klientom“. Najvhodnejšie je kontaktovať priamo konkrétneho odborníka v lokalite, kde žijete. Na tento účel Vám poslúži adresár psychologických služieb v rámci rezortu práce, sociálnych vecí a rodiny na stránke Ústredia práce, sociálnych vecí a rodiny.
Psychologické služby v rámci oddelení sociálno-právnej ochrany a kurately detí sú optimálne, ak by ste usúdili, že v aktuálnej etape „drogovej kariéry“ Vášho potomka by mohol pomôcť dlhodobejší pobyt v komunite s ľuďmi s podobným osudom.
? Resocializačné strediská (RS)
V súčasnosti na Slovensku pôsobí vyše 20 resocializačných stredísk, ktorých ťažisko činnosti pri zvládnutí drogovej závislosti spočíva v skupinovej (komunitnej) terapii. Dlhodobejší pobyt v RS môže iniciovať sám plnoletý klient, rodič, inštitút sociálno-právnej ochrany a kurately alebo súd. Bez spolupráce so zdravotníckymi odborníkmi (psychiatri a klinickí psychológovia) sa vstup do RS spravidla nezaobíde, aj keď aktuálny zákon už upustil od podmienky predchádzajúcej detoxikácie v zdravotníckom zariadení. Financovanie pobytovej terapie v RS je viaczdrojové (VÚC, finančné granty a pod.), ale predpokladá sa aj finančná spoluúčasť klienta. V prípade, že je pobyt v RS nariadený z titulu sociálno-právnej ochrany a kurately detí, je financovaný z prostriedkov Úradu práce, sociálnych vecí a rodiny.
? Zdravotnícke zariadenia
Pomoc ľuďom s problémom drogovej závislosti je na Slovensku zabezpečená aj sieťou zdravotníckych zariadení v rámci odboru psychiatrie. Medicínski odborníci – psychiatri v nich pôsobia v pozícii štátnych aj neštátnych poskytovateľov zdravotnej starostlivosti, pričom financovanie samotnej liečby zabezpečujú príslušné zdravotné poisťovne a pre pacientov je bezplatné. Adresár jednotlivých psychiatrických ambulancií nájdete na internetovom zozname zdravotníckych organizácií.
? Centrá pre liečbu drogových závislostí
Na Slovensku taktiež pôsobí päť špecializovaných pracovísk pre liečbu drogových závislostí. Väčšina z nich má vlastné internetové stránky, na ktorých nájdete všetky potrebné kontakty, prípadne aj on-line poradne.
? Bratislava
? Banská Bystrica
? Košice
? Predná Hora
? Žilina
? Internetové zdroje
Informácie o drogovej problematike ponúka napr. internetový portál Infodrogy. V rámci sekcie portálu Pomoc a podpora nájdete adresár pomáhajúcich organizácií, ktoré poskytujú služby v oblasti drogových závislostí, a užitočné telefónne kontakty.
Ak Vy alebo Vaši blízki máte problém s drogami a potrebujete pomoc odborníka, zvážte nasledujúce možnosti
Psycho-sociálne poradenstvo
Užívanie drog sa dokáže ľahko vymknúť z pod kontroly a napáchať mnohé škody v oblasti osobnosti, psychiky, zmenených hodnôt a postojov, fyzického zdravia, ale i narušených sociálnych vzťahov a plánov do budúcnosti.
V prípade akýchkoľvek psychických, zdravotných a sociálnych problémov, ktoré sa môžu objaviť v súvislosti s legálnymi a nelegálnymi drogami, neváhajte kontaktovať nášho psychológa.
Osobné stretnutie so psychológom
V prípade záujmu o osobné psycho-sociálne poradenstvo v súvislosti s drogami poskytujeme možnosť individuálneho stretnutia a konzultácií v našej poradni s našim psychológom. Poradňa sa nachádza v Bratislave na Mickiewiczovej č. 2 vo dvore (prvé poschodie).
Osobné stretnutie je nutné dohodnúť vopred na telefónnom čísle +421-903-918-831 prípadne prostredníctvom e-mailu reset [zavináč] rastamama [bodka] sk
Ak si sa kvôli drogám dostal do problémov so zákonom, môžeš využiť tieto formy právnej pomoci:
Právne poradenstvo pre drogy je určené najmä ich užívateľom, ktorí sa kvôli drogám dostali do problémov so zákonom alebo ich blízkym osobám, ktorí sa im snažia pomôcť. Táto služba nie je náhradou právneho zastúpenia v trestnom konaní
Právne poradenstvo sa zameriava najmä na nasledovné témy:
Predpoklady trestnoprávnej zodpovednosti – čo všetko sa považuje za trestný čin, čo ovplyvňuje závažnosť spáchaného skutku, a ako pri vyšetrovaní veci postupujú orgány činné v trestnom konaní
Sankcie v trestnom konaní – aké tresty hrozia za držbu drog a iné nezákonné nakladanie s drogami, a aké postupy použiť, aby obvinený dosiahol čo najlepší výsledok v trestnom konaní
Kontakt s políciou – aké sú oprávnenia policajtov pri bežnej kontrole, kedy môžu pristúpiť k osobnej prehliadke, a čo si pri nej môžu dovoliť
Register trestov – ktoré sankcie majú za následok zápis do registra trestov, čo to znamená pre ďalší život, kedy a ako žiadať o zahladenie odsúdenia v registri trestov
Právna podpora – odporúčania najvhodnejšieho postupu v prípade konkrétneho drogového trestného činu, v náročnejších prípadoch odporučenie vhodného obhajcu alebo poskytnutie záruky nášho občianskeho združenia za nápravu obvineného
Naše občianske združenie môže so súhlasom obvineného (nielen z drogového trestného činu) vstúpiť do trestného konania, intervenovať v jeho prospech a pred súdom poskytnúť záruku za dovŕšenie jeho nápravy výmenou za miernejšiu sankciu. Z histórie našich prípadov vyplýva, že tento druh intervencie má pri rozhodovaní sudcu o miernejšom treste veľmi vysokú úspešnosť.
Odporúčaný obhajca
Ak ti kvôli drogovým zločinom (držba veľkého množstva drog, ich kúpa, predaj alebo distribúcia) reálne hrozí výkon trestu odňatia slobody, odporúčame ti zvážiť právnu pomoc advokáta. V mnohých prípadoch môže odborná znalosť právneho systému a drogovej problematiky zásadným spôsobom zmeniť výsledok trestného konania v prospech obvineného. Skúsený advokát by mal pri drogových prečinoch presadzovať hlavne také postupy, ktorými sa vec ukončí ešte v štádiu predsúdneho konania, prípadne bez negatívnych dôsledkov na ďalší život dotknutej osoby, t. j. bez zápisu v registri trestov. V závažnejších drogových prípadoch však možno už samotné vylúčenie pobytu vo väzení považovať za významný úspech.
V prípade tvojho záujmu o sprostredkovanie právnych služieb advokátov, s ktorými naše združenie spolupracuje, nám napíš na našu e-mailovú adresu reset [zavináč] rastamama [bodka] sk. V tejto súvislosti zároveň upozorňujeme, že právne zastúpenie uvedeným advokátom je platenou službou podľa advokátskej tarify.
Ak nemáš istotu, ktorý druh právnej podpory je pre teba najviac vyhovujúci, alebo sa potrebuješ vo svojej situácii najskôr zorientovať, odporúčame zvážiť právne poradenstvo, ktoré poskytuje právnik nášho združenia s dlhoročnými skúsenosťami.
Témy, ktoré vás najviac zaujímajú
Extáza | O drogách3858xMarihuana | O drogách3602xPervitín | O drogách3194xMagické huby a LSD | O drogách2687xKokaín | O drogách1838xSpáchal som trestný čin? | Drogy a zákon1789xMysli na bezpečný sex | Bezpečné užívanie1628xDrogy posúvajú hranice vnímavosti | Prečo nebrať1512xPo užití drogy zostávaj so svojimi priateľmi | Bezpečné užívanie1437xVyhni sa užitiu drogy v nepriaznivom stave alebo na nevhodnom mieste | Bezpečné užívanie1369x
Stručné info o ľuďoch, ktorí vytvorili a podporujú projekt RASTAMAMA
RE/set občianske združenie je mimovládna organizácia, ktorá vznikla v roku 2008 a jej prvým projektom bolo vytvorenie stránky RASTAMAMA, ktorá má predstavovať objektívny a predsudkami nezaťažený zdroj informácií o drogách venovaný najmä mladým ľuďom a ich rodičom.
Hlavnými cieľmi OZ RE/set je rozvíjať všestrannú informovanosť o drogách v našej spoločnosti, podporovať prevenciu zneužívania drog a znižovať škody súvisiace s ich užívaním. Súčasťou našich aktivít je tiež poskytovanie konzultácií k právnym a sociálnym skutočnostiam týkajúcich sa užívania nelegálnych látok, ako aj ambícia prispieť k analýze a interpretácii informácií o včasnom užívaní drog medzi mladými ľuďmi. Súčasnými členmi a podporovateľmi združenia sú právnici, psychológovia a sociálni pracovníci. Za RE/set, o.z. je oprávnený konať: JUDr. Rastislav Ďurove.
E-mail: reset[zavináč]rastamama.sk
Poštová adresa: RE/set, o.z., Svätoplukova 35, 902 01 Pezinok
Číslo účtu: 2596613455 / 0200 – IBAN: SK57 0200 0000 0025 9661 3455
RASTAMAMA je projektom občianskeho združenia RE/set, ktorý bol realizovaný s finančnou podporou Úradu vlády SR. Na príprave tohto projektu sa podieľali grafička Petra Štefanková a spoločnosť ADDO, s.r.o. Základnou myšlienkou projektu RASTAMAMA bolo priniesť na Slovensko novú netradičnú a nezávislú stránku o drogách venovanú hlavne mladým ľuďom a rodičom.
JUDr. Rastislav Ďurove je spoluzakladateľom a najaktívnejším členom občianskeho združenia RE/set a RASTAMAMA. Vyštudoval právo a od začiatku svojej profesnej dráhy sa aktívne venoval právnym aspektom drogovej politiky na Slovensku, všeobecnej drogovej osvete, prevencii a právnej pomoci poskytovanej užívateľom drog a ich blízkym osobám. Dôležité skúsenosti získal počas svojho pôsobenia na Ministerstve spravodlivosti SR, kde okrem iného inicioval a pripravil návrh zákona, ktorým sa dekriminalizuje držba nepatrného množstva drog pre potreby užívateľov.
V súčasnosti prednáša o rizikách užívania drog pre školopovinnú mládež, o možnostiach ako hájiť svoje práva pri kontakte s políciou, alebo ako správne postupovať, ak sa vyskytne problém s drogami u detí v rodine alebo v škole. Svoje postoje, názory a odborné odporúčania na dané témy nezakladá len na teórii, ale aj na vlastných skúsenostiach, čo mu umožňuje vnímať problémy užívateľov drog empatickejšie a bez predsudkov. Jeho snaha o zmysluplné využitie týchto skúseností nachádza odozvu v poskytovaní právnej pomoci a psychologickej podpory príležitostným aj problémovým užívateľom drog, ich rodičom a iným blízkym osobám.
Ako odborný garant je súčasťou viacerých slovenských aj európskych projektov zameraných na osvetové aktivity a znižovanie škôd spojených s užívaním drog, najmä s ohľadom na odstraňovanie negtívnych právnych a sociálnych dopadov súčasnej drogovej politiky na životy bežných užívateľov drog a ich blízke osoby.
Jeho odborná spôsobilosť v témach drogovej politiky a poradenstva a pre prácu s mládežou v oblasti drogovej prevencie vyplýva z priloženého osvedčenia a životopisu.
V oblasti všeobecného vzdelávania sa zameriava na sebarozvojové aktivity pre mužov, ženy a páry a individuálne poradenstvo v prípadoch psychospirituálnej krízy. Viac informácií o jeho aktivitách v tejto sfére nájdete na jeho webstránke rastislavdurove.sk.
Prednášky o drogách a rizikách ich užívania pre študentov stredných a základných škôl
Realizované s finančnou podporou Ministerstva zdravotníctva SR v rámci účelovej dotácie na podporu protidrogových aktivít pre rok 2016
Udelená suma 3 000,- EUR
RASTAMAMA.SK - zabezpečenie ďalšieho fungovania a rozvoja internetovej stránky pre podporu primárnej prevencie užívania nelegálnych drog
Realizované s finančnou podporou Úradu vlády SR v rámci dotačného programu na poskytnutie účelovej dotácie Úradu vlády SR na podporu programov, iniciatív a aktivít v oblasti národnej protidrogovej stratégie pre rok 2011
Udelená suma 3 560,- EUR
Internetová stránka zameraná na podporu primárnej prevencie a znižovania škôd spojených s užívaním drog
Realizované s finančnou podporou Úradu vlády SR v rámci dotačného programu na poskytnutie účelovej dotácie Úradu vlády SR na podporu programov, iniciatív a aktivít v oblasti národnej stratégie boja proti drogám a drogovým závislostiam pre rok 2009
Udelená suma 5 250,- EUR
Iniciátor Európskej akcie v oblasti drog
PlatbaMobilom
Úhrady za vypracovanie otázky v E-poradni cez sms platby sú zabezpečované cez PlatbaMobilom.sk
Ak sa s nami chcete spojiť, odošlite nám správu prostredníctvom kontaktného formulára
Vo súrnych prípadoch nás môžete kontaktovať na tel. čísle +421 903 918 831